url: =Lungsim paipi nam 4 ~ Thawn Tuang :: ZOMI DAILY\nposted on 16 May 2015 at 10:09 pm Lomkholna: Article, Thawntuang\nGreek mipil ten mihing lungsim a tangpi in nam 4 bek in na khen uh hi. Tua nam 4 tengah a nuai bangin ih sut suk ding hi. Ei leh ei zong ki theih ding ban-ah ki pawlna makai ding, tanu ding, sum kem dingte ih teel ciang hong huhzo kha ding hi.\nKhatna : Choleric ci uhhi. Lungsim khauh mahmah te ahihi. Na khat peuhpeuh sin ngamtak, laulo takin sem ngiap ngiap ngam uhhi cihi. Lai Siangtho sunga Joshua cihte, Paul cihte dan hi. A hoihlo lamin gen leng amau mahmah ki that ngam zah dongin lungsim khauh neih uhhi. A hoih lamin cileng a sepna peuhvuah matunlo pi in khawllo in, sem taktak lel, laisim ahihleh zong a tawp dong sim cih dante hi.\nNihna : Melancholic ci uhhi. Amah leh amah ki muang ngammel lo, tua ci kha leh cih lungsim neih mi hi cihi. Lai Siangtho sunga Moses dan hi. Thuhoih semding omleh amah bek in sem ngam pahlo cihdante hi. Lai asimteh hoihmah veh aw.. zuileng bang ka ci tam ci-in ai a sansante cihna hi.\nThumna : Sanguine ci uhhi. A lungsim a manlang mahmah te hi. Ngaihsun siamin gamta zalzal, pau zalzal cihte hi. Lai Siangtho sunga Peter dan pawl hi. Lung hi mawh baih in, uk zong hau hi cihi. Ki pawlna sungah hih dan mikhat aom keileh a ki sam khat omleh ki lawm kicici hi. A kamtam thei, ahi zuaizuai mi ki sam veve hi.\nA li na : Phlegmatic ci uhhi. Dai tak in om hit hiat hi. Ahi hangin thulah manglo, thulah nial sese lo cih mite hi. Tawl dam tak in om kingkeng lel cihte hi. Awl mawh luat haulo cihdan mite hi.\nHih a tunga teng pen a pai pongpi etna hi aa, ki pawlna khempeuh ah amau mun ciat bangin ngah leh semtoh hong suahleh a vekpi mahin bucing sak in, thunam tui hong suak pan hi. Amau mun lopi khat a ngah uhteh buaina piang thei hi. Amau adingin zong van gik khat suak thei hi. Ei lungsim puakzia theilopi-in midangah peuh ut pong mawk cihzong gimna namkhat hizel hi. Lungdam, Thawn Tuang (April 16,2015)\nPrevious: UN in gamthumna puak ding hamsatna tuak\nNext: USA Visa ngah lungdam pihna


timestamp: atn

url: =Huihkhi le Singtehno ~ Peter Suumpi :: ZOMI DAILY\nposted on 26 January 2015 at 8:20 am Lomkholna: Article, PeterSuumpi\nHuihkhi in Singtehno hong zawn hi. Hong zui in kei tawh ahoih nono kimlepaam va en ni ci hi. Nang kong zuih theih nading Sikung kiang hong va gensak in ci in Singtehno in Huihkhi kiang ah kun hi.\n“Na paikhiat kei nak leh ken bel hong paikhia sak kei ning” ci in Singkung in gen hi.\nHi bang teng tawh nikhat ni ciang in Huihkhi ii cih teltalna hangin Singtehno alungtang hong kinawh sai hi. Huihkhi ii nung zuih dingin hong khensat hi. Apaikhiat ding lian laitak in Singtehno in Singkung kiang ah hong dong hi.\n“Singkung aw bang hang in pai kei in ci in hong kham lo na hia?”\n“Leitung ah Singteh cileng nang, tehkhat bek a om lah hilo aa.” Ci in kiniamkhiat nopohna tawh gen hi.\n“Bang hang in kei hong zawn sese na hia Huihkhi” ci in Singtehno in Huihkhi hong dong hi.\n“Leitung ah akibang lian singteh nih om ngeilo hiven, tua hang hi” ci in Huihkhi in gen hi.\nSingkung le Huihkhi te ii akibang lo dawnna te hangin Singtehno in acih nading theilo in hong dai dide hi.\nSingkung in itna cih atel lo hizaw maw, ahih kei leh Huihkhi ii lungtang khauh luat man hizaw ding maw …?\n“Banghangin nang kei hong khen nuam se na hia?” ci in Singkung in Singtehno hong dong hi.\n“Apua lam va en koikoi nuam hi veng” ci in Singtehno in lawptak in dawng kik hi.\n“Banghangin kei hong zui na hiam?” ci in Huihkhi in Singtehno kiang hong dong hi.\n“Nang kei sunmang hong guan in tua sunmang te in kei hong lungkim sak zo hi” ci in Singtehno in lungdam kipak takin Huihkhi kiang gen kik hi.\nHuihkhi tawh huihlak ah lam diangdiang in leitung ii hoihna te lamdang satak in Singtehno in a etet laitak in huih hong dai vat hi. Singtehno pen lei ah hong kiasuk hi. Amai pan hong pai mawtaw khat in hong gawi phei hi.\nSingkung hong kisik kik hi. Singtehno ka kham loh se aw, apai khiat ding lai in kiptak aa ka let tinten loh aw ci in hong kisik kik hi.\nHuihkhi in hong nun san hi. Bang mah acilo dan in mundang ah hong nung hi. Ken nang hong lungkim sak khin ing. Tua aading nang zong khat peuhpeuh na piakkhiat kul ding ai ve ci in Huihkhi in hong nunsan hi.\nSingtehno in Singkung ii manphatna atheilo hizaw maw, ahikei leh Huihkhi pen aki-awi lua hizaw ding maw …\nKhat veivei ciang in ei te zong hibang dan tawh ih kibang hi. Mainawt ding haksa in nungkik ding lah ahaksat hun ciang in ih nuntakna sung pan ih paihkhiatsa, ih nunsiatsa na te ih ngahkik nawnloh ding lam, ih muhkik nawnloh ding lam kiphawk kha pan thei hi.\nAzenzen in alungtang hong kinawh sai hi kei leh Huihkhi in zong acih nading thei tuan lo ding hi. Lungsim adaih ciang bek in ih lungsim ii aw te ih za zo pan ding hi. Ih lungsim adaih ciang bek in adik le akhial ih khentel thei bek ding hi.\nPammaih sa aa ih letkip thu te, na te khempeuh zong amanpha penpen te na hituan lo thei aa, gimletawp pipi aa ih zon, ih thalawh na te zong ih nuntakna aading akisam pen te na hikhin lo thei hi.\nMihing te ii nuntak kalsuan zia pen, ngaklah luatna le lawp luatna te tawh kidim thei hi. Gimna, tawlna te, duhhop luatna te tawmvei nawlkhin phot in kimlepaam ii hoihna te khuadak in lungngaih zel ding kisam hi. Pak te ii hoihna tawmvei tutsa in en ding, luitui te ii hoihna te tawmvei daitak in lungngai ding, vasa ham te ngai ding, na lungtang kisai tawmvei ngai sin ding cih bang in lungsim tawldam sak ding kisam hi.\nBang zahta in na tuahsia zong in itna khahsuah ngei kei in cih… Peter Suumpi\nPrevious: Tedim khuapi ah\nNext: Topa’ nitak ann


url: =Inn lamdan tawh kisai :: ZOMI DAILY\nposted on 15 March 2018 at 11:02 pm Lomkholna: News, Zomi\nInn i phel ding leh inn i lamding ciang Sipin zum thu i zaksak ding pen khuanu/khuapa te vaipuak ahi hi.\nA taktak in cileng Sipin thuneih na huang sungah kilam inn bek hilo dailen-buk, vokbuk, akbuk etc–a tuamtuamte nangawn i lamding ciang Sipin te phalna i nget masak ding kisam na hi gige mawk hi.A hi zong thukhun om bang taktak in kikalsuan thei khin nailo hi zaw hi.\nSipin te phalna omlopi in inn i lam leh sum 20000- 100000Ks dong kigaam in ki khawlsak ding hi.A lam teitei leh nikhat 20000Ks ki gaam ding hi.Tua thamloh in a khawlsak suaknop leh khawlsak thei, a phelsak nop leh phelsak thei cih pen Sipin thukhun ah om hi.Thukhun sungah na khem peuh kim mahmah hi.Zuizo leng i khuasung et lawm mahmah ding hi.\nTedim khuanu/khuapa te’n i muan i suan mithupi tata teng in thukhun telcian mello aa, inn khawng a ut bang un hong lam ziauziau mawk uh hi.\nThukhun kituak lo ci’n zumpan theisakna leh mawk gamtat loh na ding lai vapia leng tangtel sihtan bang kek in, heh balbal lai dep uh hi.\nThukhun om bang taktak in, kalsuan ding hi leng thunei/nasem te a ding lem pen napi mipi in zuizo lo ding hi.A diakdiak in mipil vive omna Tedim ah baih nailo ding hi.\nThukhun a niam thei penpen in neusak aa zuihzawh nading hong kikalsuan pih hi.Inn lam nuamte kikham lo aa khuapi hong tawisang ding a hih na tawh kizui in tha kipia mahmah hi.A hi zong kumpi phalna nuai-ah i lam ding a thupi a hi hi.\nInn i lam ding ciang Sipin zum-ah thu vapuak in hong gen bang un gamta tangtang le hang buaina omlo ding hi.\nKuamah awlmawh lo in kiuilu teisak in naom mawk leh buaina hong tun ciang na lubuk hong tung ding hi.Khuapi sung na tennak leh Sipin zum tawh kisai hamtang cih mangngilh huailo hi. Tedim Municipal\nPrevious: Gamsa leh mite leh keimah ~ Tdkhen\nNext: Singapore pasal khatin anu buan ahih manin thong kum 16 kiadingin thu kipia


url: =Leitungbup Numeite Ni ~ Julia Man Ngaih Hau :: ZOMI DAILY\nLeitungbup Numeite Ni ~ Julia Man Ngaih Hau\nposted on 6 March 2017 at 7:00 am Lomkholna: News\nMarch kha ni 8 ni pen Leitungbup Numeite Ni (International Women’s Day) in kiciamteh hi. L N Ni pen UN hi taleh gamtuamtuam pan kumpitehi taleh, NGOs le biakna kipawlna atuamtuamte inzongNumeite zahtaak piaknathusimna-in bawl tangtang uh hi.\nNumeite Ni pen social lam, economiclam, gamvai politic lam thulu tuamtuam panin pahtawina bawlciat uhi.Vai kim subject kim-ah Numeite’ thupitna, panlaknate kithukimpihna hang ahi hi.\nTu-kum pen Leitungbup Numeite’ Ni – kum 100 cinna hita hi. Numeite’ Ni hong piankhiatna thute internet sungah limtak kigelh ahimanin kitheikhintek dingin hong lamen ing. Ahizongin Numeite ’Ni – kum 100 cinna ah Zomi numei khat in thukimpihna laikungpan hong atkhia nuam ka himanin tawm kong kuppih nuam hi.\nNumeite’ Ni piankhiatna pen 1908 kum-in US gam New York-ah numei 15,000 in numeite netniamna, pasalte tawh kibangkimlohna pan nasep thaman khan nading, nasep hun akibanga aciangtan nading, votepiaktheih nading cihte bulphuh- in lungphona hong nei uha, tuadungzui-in 1911 kum-in Denmark gam Copenhagen-ah International Women’s Day (IWD) ciaptehna hong kipankhia in tuazom-in, Austria, Denmark, Germany, Switzerland cih bangin hong kizeltoto hi.\n1975 kum ciangin UN in International Women Year ci-in khawmpi sam a, March kha ni 8 ni pen Leitungbup Numeite’ Ni in hong ciamteh uhi. Leitung gamtampi-ah zumkhak ni in kiciamteh hi. Nute’ Ni (Mothers’ Day) tawh a kikimin a ngaihsun zong tampi om hi.\nNumeite le Pasalte Pasian in a kibang dingin hong bawl hi. Laisiangtho sungah Pasian in mihing bawla, a kikholhpih dingin mihing nakguhpan numei bawl ci hi. Biakna hitaleh leitung thu-ah Numei le Pasal a kibangin liangko kikim hi cih i theihsiam ding hunta hi.\nLeitung gamtuamtuam kumpite hitaleh kipawlna organization¬te ah numeite’ makaihna pen kisangsiam mahmahta hi. A mi-in gen ni ci lehang, tam lua ding ahimanin, atom-in ciapteh dingin gam lianpipi a uk zo numeitampi om hi cih thu hi.\nKawlgam le Numeite: Kawlgam-ah hong uk kumpite in gamvai-ah numeimakaih ding panmun piakna nei nuam nai lo uhi. Ahizongin, Daw AungSan Suu Kyi banga leitung gam makai khempeuh i zahtak,Kawlgam numeikhat a om manin ei numeite adingin angtan’ huai mahmah hi.\nZogam Zomi le Numeite: Tu-hun ciangin, Zomi numeite pen lokhosingpuading ciang bek hi nawn loin, siavuan, engineer, galkap mang,mipil, misiam, mihau, biakna makai, pilna sangpipi nei numei tampi ki-om ta ahimanin numeisan no khat cih khangluai ngaihsutna a hoihlo-te nusia ta ni.\nGam le minam adingin numeite in zong vaipuak nei thei/nei zo cihte phawkin Zomipihte in Zomi numeite nong theihsiam ding uh hunta hi ci-in Zomi numei khat in kum 100 cin LeitungbupNumeite’ Ni¬in kong hanthawn nuam hi.\nZomi numeite mahmah in zong innsung nasemte bek hi lo-a, gam vai,khua le tui vai-ah Zomi pasalte tawh ma a pangkhawm zo dingin Pasain in hong sehsa hi ci-in i theihsiam tek nadingin kong hanthawn hi.\nZominumeite sung panin Zosuan tate piang a … Zomi numeite sung panin Zogam vaipuak a nei thei Zolia-te i om hi. Zogam Zomi sungah numei le pasal deidanna om loin ma pangkhawm tek ni… ci-in kong hanthawnhi. Topa’n a telsiam dingin thupha hong pia ta hen. Amen! Julia Man Ngaih Hau\nPrevious: Christian Hymn te’ tangthu: Phatna La\nNext: Khut leh khe neivetlo in asuak ahehpihhuai mahmah naupangno


url: = Jesu Ngumpa le Topa-a sang cisia akhiatna bang ziam?\nTawntung Nuntakna na nga zo le?\nMawmaina na nga zo le?\nThi zawk ciangin nuntakna thak a om lai tu le?\nThu um mi khat ih ci in bang ahi ziam?\nPathian in eite hong itna hibangin hong kilang sak hi: Eite in maw nei i hi laitak-in Christ in eite tangin thina hong thuak hi.\n"Jesu-in Topa" hi ci-a na kam taw pulakin Pathian in ama sia thina panin tho kik sak zo hi ci-a na thinsung takpi taw na up le tattkhiatna na nga tu hi.\nMawna in hong piak thaman sia thina hi a, ahi hangin Pathian hong piak letsong in ih Topa Jesu Christ hangin tawntung nuntakna ahi hi.\nJesu Ngumpa le Topa-a sang cisia akhiatna bang ziam?\nDokna: "Jesu Ngumpa le Topa-a sang cisia akhiatna bang ziam?"\nZokikna: Jesu Khris sia ngumpa-in na sang zo le? Hi dokna na dawnzo kik ma-in phatakin ka hong son pha tu hi. Hi dokna phataka na heak thei na tuin, “Jesu Khris’’, “keima”, leh “Hunpa” ci kammalte ii akhiatna ih heak maksak tu kisam hi.\nJesu Khris sia kua ziam? Mi tampitak te in Jesu Khris sia mipha, sangsia minthang, ahi bua le Pathian ii kamsang khat bangin ciamte uh hi. Amate ciapte na sia man mama hi. Ahi zongin amate in Jesu ii a hina tatak a bua uh hi. Jesu sia Pathian hi-in mihing-a hong piang ahina thu Lai Thiangtho in hong son hi. Pathian sia mi bangin a hong piang ahi hi (John.1:1,14). Eite hong dam sak tu, thu hong hil tu, hong puapha tu, ih mawna hong maisak tu le eite a tuin thina hong thuak tuin Pathian sia hi leitungah hong pai ahi hi. Jesu Khris sia Pathian, na theampo a vawtpa, vanglian Topa ahi hi. Hi Jesu sia na sang ziam?\nHunpa ih ci in bang hi a, bang hangin hunpa ki sam hi ziam? Eite in mawna ih vawt a, siatna nam kim ih seam hi, ci-in Lai Thiangtho in hong son hi (Romte. 3:10-18) . Eite in mawnei ih himanin Pathian thinukna a thuak tute ih hihi. Pathian do na taw mawna vawtna thaman in tawntung thina ahi hi (Romte.6:23; Thuplkna. 20:11-15). Tua ahi manin eite in Hunpa ih kisam hi.\nJesu Khris sia hi leitungah hong pai-in eite tangin thina hong thuak hi. Jesu Khris, Pathian sia mihingin hong pianna, a thina hangin ih mawna theampo thiang siat zo hi (2Corinte.5:21). Jesu in ih mawna hanga ih thuak tu thukhennateng hong lak sak siat zo hi (Romte.5:8). Jesu in ih piak tu leiba teng hong lohsak siat ahi manin eite in ih lo kul nawn ngawl hi. Jesu in thina zo in hong thawkikna in ih mawna thaman hong piak sak thei na tuin ama thina in kicing hi, ci hong lak hi. Tua ahi manin Jesu bek Ngumpa le Topa ahi hi (John.14:6 ; Sawl. 4:12 ). Jesu sia na Ngumpa le na Topa in na sang tu ziam?\nJesu sia “na” Ngumpa le Topa ahi ziam? Christian biakna sia biakinn ah paina, poaitamtuam bawl na, mawna vawt ngawlna bangin mitampi takte in ngaisun uh hi. Ahi zongin Christian biakna sia hibang ciang bek hi ngawl hi. Christian biakna man sia Jesu Khris taw a tawntungin kipawl top tu hi. Jesu sia Ngumpa le Topa-a sang ci akhiatna in ama upna le muanna ci nopna ahi hi. Midangte upna taw in ngupna kinga ngawl hi. A dang nasep pha sepna hangin zong ngupna kinga ngawl hi. Tatkhiatna nga theina tuin Jesu sia Ngumpa le Topa a san kul a, ama sihna in ka mawhna thaman teng hong loh sak hi ci a muanna leh ama thawkikna in tawntung nuntakna hong pia hi, ci-a upna ih nei tu ahi hi (John.14:6). Jesu siana Ngumpa le na Topa ahi ziam?\nJesu Khris sia na Ngumpa le na Topa-in na sang nuam le hibangin thu na ngen thei hi. Hi thungetna le adang thungetna hangin ngupna na nga batu hi. Jesu Khris in mawna kol sungpan hong hunkhia zo hi, ci-in upna hang bek taw ngupna na nga tu hi. Hi thungetna sia Pathian um nahi hunlam ama tungah sonna hi a, ama hong piak mawmaina hangin ama tungah lungdam kona zong ahi hi. “Topa awng, keima in nang kong langdo na hangin thukhenna a thuak tu ka hihi. Ahi zongin Jesu Khris in ka thuak tu thukhennateng hong lak sak siat zo hi. Nong piak mawmaina ka nga zo a, ngupna ka nga thei na tuin nang kong muang hi. Tu in Jesu sia Ngumpa le Topa in ka sang zo hi. Alamdang nong hesuakna le mawmaina – tawntung nuntakna letsong hangin lungdam kong ko hi! Amen!’’\nHiteng aki-at thute na simna hangin Christ up tu khentatna na nei tha ziam? Na nei le hi a nuai-a akiat, “Tu ni-in Christ saang zo ing” ci lai ngual meek in.\nLaimai kipatna ah kilekik in\nPathian in leitung mi theampo hong it mama ahi manin Ama Tapa a um mi theampo kisia ngawl a, tawntung nuntakna a nga thei natu in, Tapa khat bek a neisun hong piak dongin leitung mite hong it hi.\nPathian hong hesuakna hangin upna taw ngupna kinga hi. Eite hanciamna hang hingawl het hi. Pathian hong piakthong letsong ahi hi. Ngamtat phatna hang zong hingawl hi. Tua ahi manin akuamapo kisialhpui thei ngawl tu uh hi.\nJesu Christ thina pan a thawkikna taw Pasian hong hesuakna ahi a nungta lametna ih nga theina tu-in ni vei suakikna eite sungah a hong kipia ahi hi.\nwww.gotquestions.org/Chin/Siyin - Lai Thiangtho taw akisai doknate dawn kikna


url: =September 12, 2020 | Lai thei lo khat in Laisim thei GUINEA | Maria, 29 ~ MUC\nSeptember 12, 2020 | Lai thei lo khat in Laisim thei GUINEA | Maria, 29\nAdmin 9:09:00 PM Articles, MISSION NEWS\nLai thei lo khat in Laisim thei\nMaria in Khristian hi lo-in, a mang sungah Khrih kilangh hi. A mang sungah Jesuh kilangh nawn lo dingin bawng khat tawh biakpiakna nei hi taleh, kaal khat sung tawntung a mang in Jesuh bekbek mu hi. Tawl khat khit ciangin a theih ngei lo khual mi khat in Jacob Gbale kiangah va paipih hi. Amah pen Guinea gam a Seventh-day\nAdventist makaipi hi. Jacob Gbale in Maria teenna inn gei lampi-ah a pai laitakin Maria in va mu kha-in, Jacob in Maria amuh phet-in nuihsan hi.\nMaria in sia-pa tungah a mangmat khempeuh pulaak hi. Jacob in “ Pasian min thang ta hen,”ci hi. Maria in tu a kipan ganhing tawh biakpiakna kisam nawn lo hi, ci-in Jacob in Lai Siangtho thusinna neihpih hi. Pasian in nang hong sam hi, a cih ciangin Maria in “ Na Pasian khial kha ding hi veh aw,” ci-in dawngkik hi. Maria in “ ka biakna sungah ka om zawh uh kum tampi cingkhin hi, ci-in dawng hi.\nJacob in Lai Siangtho bu khat pia-in, hih pen nangma ading hi, ci hi. Maria in “ Hih Laibu bang a mang ding ka hiam. Laisim thei keng, kei adingin a kiman om lo hi, ci-in nial hi. Pastor Jacob in “ Na innkuanpihte lakah laisim thei om lo hiam” ci-in dong a, Maria in laisim thei om mah ee, ci-in dawng kik hi.\nJacob in tua Lai Siangtho sungah Maria min gelh hi. Hih Lai Siangtho tawh ciah in, ci-in sawl ih. Tua bangin pastor in ciah ding sawl a, mangpha cih khat lah hongci lo, ci-in Maria heh mahmah hi. Lampai kawmkawm-in Maria in ngaihsunsun a, laisim thei lo bangin hong ngaihsut uh ci-in heh mahmah hi.\nInn a tun ciangin Maria in Lai Siangtho sim lo-in bii-zuu khat sungah koihcip hi.\nLai Siangtho sim lo-in, TV etsan hi. Tua bangin TV channel a banban-in laihlaih a, tawl khat khitteh Jesuh thu kigenna channel khat mu kha hi.\nMaria in TV channe pan in Jesuh thu kigen amuh ciangin a hehsuak a, TV channel makaite hopih a, bang hangin Jesuh thu kigenna channel koih na hi uh hiam ci-in dong hi. TV nasem makaite in dawng kik uh a, tua bangin Jesuh thu kigenna TV channel om lo hi, ci-in dawng kik uh hi. Maria a heh suak ahih manin, “Hong pai unla, hong en un. Hong bawlphatsak un, ci-in vaikhak hi.\nTawlkhat khitteh nasemte hong tungpah uh a, TV channel khat khit khat etsak uh hi. Jesuh thu kigenna channel bangmah om kei, ci-in a gen uh teh Maria in a cih nading thei lo hi.\nMaria in Jesuh thu ngaihsunsun a ihmu thei lo hi. Lai Siangtho sim ding a kipia phawk kik-in, Jesuh a mangngilh nading ngaihsun in a sanggampa sam-in Lai Siangtho kipan uh hi.\nA sanggampa in hih laibu in bang laibu hiam ci-in dong hi. A sanggampa Hamadou in Sierra Leone khu-ah Lai Siangtho sangkah khat hi-in Lai Siangtho thu thei hi. Hih Lai Siangtho kua in hong pia hiam; lai sim thei lo, bang a mang ding na hiam, ci-in Maria dong hi. Maria in “ Pastor khat in hong piak hi, ci hi. Maria in Hamadou tungah “ Nang pen Lai Siantho sangkah na hih manin hong hilh in, ci-in nge hi.\nHamadou in thungetzia hilh hi. “ Vantung a om kote Pa aw, nangma min siangtho ta hen. Na gam hong piang ta hen. Vantungah nangma deihna a kicin mah bangin leitungah zong kicing ta hen, ci-in hilh hi. Tua bangin a hilh khitteh Maria dong a, “ Na lung a dam hiam? A sim na munteng uh ciamteh dingin Maria in sawl hi.\nHamadou a nuihza mahmah hi. Maria in laisim thei lo, bangci bangin keima ciaptehte zong sim thei ding hiam? Maria tungah “ Sangkah ngei lo, bangci bangin laisim ding na hiam” ci-in dong hi. Hamadou in tam veipi a sim khit ciangin Maria in ciamteh thei hi.\nTua nitak ciangin Maria in Lai Siangtho sung a Topa Mual tung thungetna mun mu-in sim kipan hi. Laisim thei lo ahih hangin ama simnopna mun mu thei hi. A dang mun tuamtuam zong sim toto hi. A zingsang ciangin Hamadou tungah a pulaak ding kal ngaklah mahmah hi. “ Zanni-in laisim thei lo, bangci bangin Lai Siangtho sim ding na hiam, ci-in a dot pen tu-in Maria in amah le amah-in Lai Siangtho sim kipan thei hi.\nMaria in sangkah ngei lo, laisim thei lo khat hi napi, Lai Siangtho a sim theih ciangin, Hamodou in lamdangsa mahmah hi. Koi bangin sim thei na hiam, ci-in dong hi. Maria in hamsa kei ee, lungsim thu hi, cihsan hi. Um takpi hi lehang a piang lo om kei, ci-in dawngkik hi. Tua kipan Maria in nisim-in Lai Siangtho sim hi. Laisim thei lo khat ahih hangin Jesuh in laisim theih siamna hong pia hi, ci-in Maria in pulaak hi.\nTu kaal Sabbath 13na sumpi in Kobaya Sanginn puah nadingin kipuak ding hi.


url: =Naupang le thawlhawm (baby and empty bottle) :: ZOMI DAILY\nposted on 25 August 2018 at 10:42 pm Lomkholna: Health, News, Siamsin\nNaupangno khat a inn sungah kimawl in a om laitak a mai ah thawl khat mu hi. Tua thawl laidal tawh kituam a hihmanin thawl sungah bangom hiam cih tua naupang in theilo hi. A muhloh hangin naupangin a sungah cikhum om dinghi ci in ngaihsun hi.\nNaupang in cikhum duh mahmah ahihmanin tua thawllam manawh in hong kitalpheiphei hi. Pai theilo pipi hanciamtak in hong paipai hi. A sangna ah om a hihmanin banpak zo hetlo hi. Tuk zel aa thokik zek hi.\nSawt simsim ta aa a hizongin la theilo hi. A lakzawh ciangin zong a sungah bangmah omlo takpi hi. Na sem nu in hih thupiang a muh ciangin hehpihhuai sakawm, pakta kawm in thawlsung a khuaizu nesak hi.\nTua naupangno tawh mihingte i kibang hi. Thawlhawm pen zingciang etsakna hi. Zingciang sungah bangteng omhiam cih kua mah in i thei kei hi. Tua thawlsung ah i ut bangbang i koih thei hi. Ih lungsim sungaa i koih (lametna) in hong sawnto ding a hihi.\nTua thawlsungah cikhum, bawngnawi, sathau, a hizongin khuaizu a hizongin om ding hi ci in i ngaihsun thei hi. A hoih a ngaihsun te lawp semsem dingaa a hoihlo a ngaihsun te a omna mah ah om tawntung ding hi.\nNaupangin tua thawl sungah a duhpenpen koih hi. Lametna lianpi nei hi. A lakzawh madong khawlsawmlo hi. Zingciang sungah nang bang teng koih na hiam? Zingciang sungah hauhna om theilua hi. Leiba pan suahtakna om thei hi. Innkuan sung damna thak om thei hi. Lawm le gual hoih tampi om thei hi.\nTua thawlsungah bang om cih mukhol lo i hihmanin tuni lungkia lo ding hihang. Lungsim thakhauhsak ding hihang. I puk leh thokik ding hihang. Lametna tawh kalsuan ding hi hang. Naupang in a matha tawh a lakzawhloh hangin huhna ngah hi.\nLametna leh upna tawh i hih theihzah in mainawt photphot ding hihang. I lametna leh i upna in nalianpi hong piangsak ding hi. Galdona pen Pasian hiaa galzawhna ei te tungah hong pia ding hi.\nZingciang a hi thawlhawm sung pan in nang a’ ding a lim mahmah bawngnawi le khuaizu hong luang ding hi. Siamsin Library\nPrevious: Passport Renew dan ~ Sia Pauno\nNext: Tulai Zomite dinmun leh mailam ding ~ Khup Lian Thang\nThe Footstool World ~ Dim Lun Zam


url: =Singapore MRT meileng khawlna ah numeikhat aguaktang in aomlaitak Photo ki thehzak :: ZOMI DAILY\nposted on 8 June 2018 at 4:19 pm Lomkholna: News, Sawltak, Singapore, World\nSingapore gamsung ah meileng khawlna MRT Platform tungah numeikhat aguaktang in aom laitak photo pen Social Media ah ki thehzak hi.\nSingapore News Portal khat ahi Stomp te pulakna ah tua numeinu pen abeisa Wednesday nitaklam in Singapore’s Pioneer MRT Station ah aguaktang in aomlam akimukhia cihi.\nSocial Media tungah akithehzak tua Photo sungah numeinu pen aguaktanglian “completely naked” in adinlaitak photo kizaihkha ci a, akhe taklam ah mawza “Sock” atomkhat abulh linglengbek apumpi tungah om cihi.\nAdang Photo khatmah ah tua numeinu pen pasal khat kawito in, aki zantoh laitak Photo khatzong ki khahkhia hi. Tua Photo sungah numeinu ii apuansilh nikteen hidingin aki ummawh 2 te leilak sualtung ah aphiah zengzangin kimuthei hi.\nMeileng khawlna ah nasem MRT Staff te’n tua numeinu aguaktangin aom ciangin etlawm sasamlo uh ahih manin puankhattawh akhuhsawm, aselbawl saksawm laitak in Photo akizaih hihtuak hi.\nSingapore Police te’nzong hih buaina Incident thupiang pen apiang taktakmah hi ci’n genkhia uh a, Wednesday nitaklam 10:30pm hunpawl in MRT Station ah hihthu apian ciangin Police Station ah hongki zasak cihi.\nMore: Malaysia, KL khuasung ah Model numeikhat aguaktang in inntungpan kia in si\nTua numeinu pen kum 35 aphakhin khat kici a, alungsim cidamlo cihtawh “Mental Health Act” thukhunzui in kiman hi ci’n Police Spokesperson khatin genkhia hi. Ahi zongin banghangin aguaktang in tuabangin MRT Station ah om cihpen athu akicing in ki khahkhia nailo hi. Tulai numei tebel hehvanglakleh a utbangbang in gamta ngam, omngam theimawk uhhi 🙂 Sawltak #zomidaily\nPrevious: Same-sex Marriage (Neih kibang Kiteenna) & Homosexual Act (Neih kibang omkhopna)\nNext: Guatemala gamsung ah meimual Volcano puakkhapna hangin misi 109 phatota\nHong Kong meileng lampi tungah numei khat asawnkhiapa kimanta\nMalaysia, Kuala Perlis ah meikanggawp, inn leh vanzuakna Building 15 kangtum


url: =Kuala Lumpur ah College sangnaupang numeikhat Grab Driver pa’n buansawm :: ZOMI DAILY\nposted on 14 September 2017 at 1:55 pm Lomkholna: Malaysia, News, Sawltak, World\nMalaysia, Kuala Lumpur khuasung ah College sangnaupang numeikhat GrabCar atuanleh mawtawhawlpa bawlsiat thuakdektak cih Chin Press pan kiza hi. GrabCar Driver pa’n tua College sangnaupang numeinu kiangah nong lupkhoppih keileh ci’n zawhthawhthu tawh kalhgawp cimawk hi.\nHih thupiang pen abeisa Monday ni sunlam 11:45am hunpawl in thupiang ahihi. Tua GrabCar driver pa’n numeinu pen Cheras asangkahna panin adawn hi a, sangnaupang te omna Hostel ah akhakikding ahihi.\nAhi zongin tawmvei apaikhit uhciangin tua sangnaupangnu’n alampitot hisalo a, banghang hilam hong totpih nahiam ci’n donghi.\nTuaciang in Grab Driver pa’n mi tampi aomlohna munkhatah khawlpih a, anunglam numeinu tutna ah pai in nopnehbawl “Assault” gawp cihi. Numeinu pen bengin tuankawm a, tuakhit ciangin pomcipsawm cihi. Tualaitak adang mawtaw khatin nawkkha ahih manin, tuaciang in Grab Driver pa khawlpan hi.\nTuaciang in Grab Driver pa’n numeinu pen lausak in vaubawl a, Hotel khatah nongzuiding a, nong luppihding hi ci’n genhi. Tuaciang in numeinu inzong tualeh khuasung Hotel khatah hong paipih in, paikhawmni ci’n dawngkik cihi.\nGrab Driver pa’nzong Setapak vengsung aom Hotel khatah paipih pahhi. Hotel atun ciangin numeinu pen kitom in Grab Driver pa lehdokik attack bawlin, taikhiathei bilbel hi.\nTuakhit ciangin ataina ah Car Workshop khat nawkkha in, tuate kiangah huhna angetkhit ciangin apa Phone tawh hopih hi. Tuakhit phetin Police Station ah Report bawlsuakpah uh cih kiza hi.\nRelated: Grab Taxi hawl pasal khatin Passenger numeikhat buan, palik te’n mankhiapah\nCollege sangnaupang numeinu pen hihmun ah akhuak zangthei bilbel a, etteh huai cihtheih ahihi. Kuamah aomlohna ah amahguak kitomtomleh Driver papen atha in zo hetloding a, ahi zongin khuasung Hotel zuanding in paisakziau a, Hotel atunlian ciangin taikhia vingvengziau hi. Cimawh dongtuak in ihomciang dahgawp, kapgawplo in, bangci suahtak theihding cih ngaihsut theihding thupi hi. Sawltak #zomidaily\nPrevious: Pastor te gamdang zinna vai ~ Lian Tuang\nNext: Aung San Suu Kyi in kunza leh zanah te zatlohding hanthawn\nMalaysia: Crane vandopna kiasuk in mawtaw hawllai numei khat sihlawh\nDimno’ Nu laikhak – 14\nThai ah Kawlgammi 2 sihdan mah kipiakik veve ~ ZD


url: =UNITY lam khiatna ding lampi ~ Tual Khan Suan :: ZOMI DAILY\nposted on 20 September 2016 at 11:16 am Lomkholna: Article, Politics, Tualkhansuan\nGamleivai (politics), biakna (religion), kampau leh mun leh mual zui a kibatlohna te hangin Zo minam te sungah UNITY pen a kilam kik zo nawnlo ding zah in sia khin hi. Gamleivai tawh kisai nasep zia, biakna vai tawh kisai na sepzia te ah kampau leh mun leh mual zui a kibatlohna te meiletin nei lua i hihman un i ngimna kitung thei lohi. Kibanglo i hihman in unity cih omthei ken teh, i kikhen ding mah hi cih thu meilet in nei leng thu manlo pi a hihi. A hangin leitung a om huih dik nuntakna nei khempeuh kibang kim linlian cih om lo a, kilam danna tampi te kawmkal ah UNITY kilam khia thei cih i tenna leitungin hong lak zo hi.\nInnkuan, khua leh tui, kipawlna leh minam gam (nations-state) te puksia lo in a dinkip theihna ding a kisam thu bulpi pen khat in UNITY cih pen nial theih loh hi.Mihing te pen a tangtat nam hilo a, a hon a teng khawm nam i hihi. I paunak sungah ” Ngasa in a tam manin sih lawh, mihing in a tam manin nuntak lawh” a kicih mah bangin mihing te pen khat guaka i tangtat sangin a hon in teng khawm leng nuntakna baih zaw bek thamlo in tampi tak hoihzaw pek hi. Hih thu meilet in leitung minam tuamtuam te’n a mau khantohna ding ngimna tawh kipawlna tuamtuam bawlin UNITY lamkhiat ding hanciam uh hi.\nTua bang pawlpi tuamtuam te pen ngimna leh tupna tuam tek a hihman in lamkhiat zia kibang lo hi. Pawlpi kilam khiatzia siksanin pawl khat in UNITY ngah takpi uh a, pawl khat in ngah lo uh hi. Tua bang a pawl khatin UNITY a ngah lohna a hang pen tua pawlpi sunga om dongta (member) te kibatlohna te kibatsak zawhloh man hi zaw lo a, UNITY ngahna ding a kilam khiatzia thu hang leh tua kibatlohna te theihpihna (recognition) kipiak tuah sangin kibatsak dimdiam ding a hanciamna hang te hi zaw hi. Cihnopna ah kibat kim dimdiam manin UNITY ngah ding hilo a, kibatloh hangin zong UNITY kilam thei veve hi cihna hi zaw hi.\nUNITY bangci lamkhiat ding\nZo minam (nation) te pen i tenna mun leh mual, kampau zui in namke (tribe) leh tua namke (tribe) sung pan behphung (clan) tampi om lai i hihmanin kilam danna tampi nei minam te i hihi. A diak in tua i kilamdanna te pen:\nLai leh kampau (literature and Language)\nNgeina (Culture) te ah ki mu thei diak hi.\nGamleivai (politics) kipawlna pen thu meilet (policy) leh sepzia (programe) zui in kipawlna tampi a om hangin a tamzaw i ngimna pen i minam leh gam hoihzawkna ding mah hi tek hi. Minam leh gam tawh kisai i muhna zia kibang khin lo ahih manin i sepzia zong kilam dang pah hi. 1990 kum kawlgam kitelpi na ah Chin National League for Democracy (CNLD), Zomi National Congress (ZNC), Mara People’s Party (MPP) leh party tuamtuam te in gam leh minam a ding na sep utna hangin pawl min tuamtuam tawh kitelna ah kidem tek hi. Tua bang party tuamtuam te thu meilet (policy) leh sepzia (programe) te kibang khinlo hi. Galvan tawi kipawlna lam en leng zong Chin National Front (CNF), Zomi Re-unification Organization(ZRO) leh min dang tuamtuam om ngeingai hi. Tua galvan tawi kipawlna khat leh khat en leng zong thu meilet leh sepzia kibang kim het lohi.\nAhizongin Party kipawlna tuamtuam te leh galvan tawi kipawlna tuamtuam te sungah kilam danna tampi a om mah bangin kibatna zong na om veve hi. A tawpna ah i tupna (goal) pen i gam leh minam a ding mah na hi veve hi. Tua hi a, gamlei vai sem makai te in i kibatlohna te leptuah a kibatsak sangin i kibatna te kaikhawm in na sepkhop theihna ding ngimna tawh 11th April,2004 kumin Chin National Front (CNF), Chin National League for Democracy – Exile (CNLD/E), Mara People’s Party/Liberated Areas (MPP/LA) and Zomi National Congress /Liberated Areas (ZNC/LA), te makai in Political Affairs Committee of Chinland (PACC) hong phuan khia uh a, UNITY na lam khia uh hi.\nBiakna zong i biak Pasian a kibang a hih hangin i biakzia leh i sanzia te kilam dang ahih manin pawlpi (denomination) tuamtuam tampi tak in i kikhen hi. A beisa hun in tua pawlpi tuamtuam te sungah UNITY kilam khialo bek thamlo in tuhun ciang zong tua bang in UNITY lamkhiatna ding malakna om nailo hi. Roman Catholic (RC) te sungah pen a paizia uh tawh kizui ( bulpi pan vaihawmna paizia zui in) vaihawmna khat peuh ah haksakna tam omlo a, UNITY a om tawh kibang lelhi. Baptist (Tuiphum) sungah zong makai masa te in UNITY na lam khia ngei uh hi. Tua in zogam sunga om Baptist pawlpi mi khem peuh convention khat sungah na luang khawm ngei uh a, tua in Zomi Baptist Convention (ZBC) ahihi.\nA hizong in zomi te kamsiat man i ci dinghiam 1995 kumciangin tua UNITY pen ki khen zak hi. Tua hun pan in a omsa UNITY kisia suk tektek a, a beisa hun a convention khat sunga om mi te tu hun in convention thum sungah i kikhen thang ta hi. R.C leh Baptist sunga om lo pawlpi (denomination) dangte khat leh khat zong UNITY om tuan lo hi. Pawlpi sungah vaihawmna noptuamna dingin sepzia zui in kipum khatna ding lampi a kigel hangin pawlpi (denomination) khat leh khat kikal ah UNITY lamkhiat na ding malakna om lo hi. I biakzia leh i sanzia leh bang zah takin a kilam dang phial zongin i biak Pasian khat hi a, tua kilam danna te kibat sak sawmna tawh UNITY lamkhiat ding sangin a omsa i kibatna bulphuh in UNITY i lam khiat ding a hihi.\nLai leh kampau\nZo minam te lai pen i pau awsuah zui a ki lemtuah a hih. I tenna mun leh muah zuiin i kampau , awsuah te kilam dan hi. I kampau leh i aw suah kilam dang ahihmanin i lai gelh zia zong kilam dang pah hi. I kampau leh awsuah te a mun leh mual zui in kilam dangna tampi a om hangin kibatna zong tampi ( Sia Khoi Lam Thang thesis zui in) om hi. Tua hi a, i kibatlohna te theihpihna (recognition) kipiak tuahna bulphuh in leh a om sa i kibatna te tungah UNITY lam khiat ding pen kisam hi.\nI gensa mah bangin Zo minam sungah beh leh phung tampi om a hihmanin i paizia ki bang lohna zong tampi om pah hi. Beh khat leh khat pen sa hawm zu hawm zia a kipan nopna dahna ah vaihawm zia, gou leh gamh kiluah zia te kibang het lo hi. Khua sung khat a teng khawm nangawn beh leh phung kibatloh manin paizia kibang lo lai hi. Ahizongin beh khat leh khat, phung khat leh khat te in tua i kibatlohna te theihpihna (recognition) kipia tuah tek hi. Tua a hihmanin beh khat phung khat i paizia te mangthang tuanlo hi. Beh khat leh khat, phung khat leh khat kikal ah a om sa UNITY a siasak thei ding thu te ah thukham (law) tawh thulai gen in mi khempeuh san theih dingin thu kitam kim sak hi. Tua hi a, i kibatlohna te zong mangthang lo in leh thulai genna tawh UNITY kilam khia thei hi.\nUNITY lamna ah a kibanglo te kibat sak sawmna in a om sa UNITY siasak zaw a, kibatlohna te theihpihna (recognition) kipiak tuahna in UNITY ngahna ding thapia zaw hi. Kibat kim dimdiam ciang bek in UNITY kingah hi lo a, kibatna om sunte tungah zong UNITY kilam thei hi.\nDate: Sunday, December 26, 2004, 2:23 AM\nPrevious: Vondeih Kep Ding – 56 (Pau Khan Kap)\nNext: Pasian’ Pawlpi maw? Nang mimal Pawlpi? ~ David Tuang


url: =Khristian te'n lai Thaikapna hih huai maw/ huai lo - TUNGZANG NEWS\nKhristian te'n lai Thaikapna hih huai maw/ huai lo\nSum kitahna le Lai Thaikapna Khristian te'n hih huai maw/ hih huai lo ?\nZomi U.S tungte lak ah zan khat thu a millionaire hih theih na lampi pen state lotto (thi-thu) ding bek om hi, cih a ngaihsun pawl khat om hi. Pasian in hih lotto hih pen Zomi te hauh theih na ding lam hong hon sak hi, ci-in upna leh lam-et na tawh a hun ngah sim,a sum neih zahzah tawh lotto (thi laidal) lei den hi. tua ban ah adang sumtah leh laithaikap kimawl na tuamtuam te zong hih den hi. Lai thai akap ciang bangin ngah thei lai dep ahih man alawm dang te zong ahih ding tha a piak beh zaw zek lai hi.\nKa home cell uh ah mikhat in, “lotto ka ngah leh na Pasian nasep na ding uh nakpi kong huh ding hi, hong ci hi. Ken zong, “lotto ngah a, million khat nong piak ding sangin na 1/10 manman in biak inn ah khia zaw le the thupha ngah baih zaw ni teh, Malakhi Laisiangtho in ci veh aw, ci’n ka dawng kik hi.\nLai siangtho in laithai kapna, sum kitahna te pen milim biakna nam khat in na gen hi. Pasian munah milim koih pen ahehna piang sak hi. Keimah in a haza Pasian ka hihi, ci hi. Hi bang nam milim te pen Satan in Khristian te thang hong siahna ahihi. “Khristian ten milim mai ah kuun nop kei leh milim dang ka bia sak teitei ding,” cih angaihsut leh thang siahna ahihi. I hauh nop taktak leh Dawimangpa bia in va lungkim sak leeng, hauhna hong pia thei hi. “Kei hong bia le cin, hih leitung hauhna, minthanna, vangneihna, kong pia ding hi,’ ci-in Topa Jesu na ngawn na zia et hi. “Dawi leh kha niin te in milim biate tungah vangliatna pia tak pi hi. Satan in a khemkhem nalam dang bawl theihna leh hauhna pia thei hi. (Life in the Spirit Study Bible, the nature of Idols, P. 403)\nKhristian te sungah a man lo hauhnopna hong bang ci om hiam?\n1. Khemna pan hong piang hi: Khemna a tuamtuam in hong lut thei hi. Minthan nopna pan aman lo sum deihna hong lut hi. Sum nei leeng na khemepuh kisem thei hi, lawm ki nei, midang te ki huh zo, mizawng te ki huh zo, Pasian nasepna nak pi kisem thei, cih te hong lut hi. Ahoih vive hi na pi, lang-dik (half truth) vive ahihi. Dawimangpan nian kawi pen half truth ahi hi. Lai Siangtho kammal teek mah zang a, khemna ahihi.\n2. America ah prosperity gospel a cih khat laang mahmah a, tua in mite khemna sung tun hi. TV pan thugen pawl khatin, ‘kei nasepna ah khaici hong tuh le cin, … na hau ding hi, cih zang mahmah uh hi. Pawlkhat in hauhnopna tawh sum na pia takpi a, amau cih bang angah kik loh uh ciang tazasuai (lawsuit ) lai uh hi.\n3. Zawnna pen Pasian hamsiatna hi-a, hauhna pen Pasian thupha hi, cih thuhilhna hang ahi hi. Pharisai te in Jesu thugen te a san zawh loh na pen, ‘ Jesu in, inn leh lo nei lo, mizawng khat ahih man a thugen te man theilo ding hi,’ cih ngaihsutna nei uh hi.\n4. Hauhna pen Pasian in hong pia thei lua hi. ahi zongin laithai kapna, lotto hihna zankhat thu a hauhna te Pasian hong kamciam hauhna hi lo hi. Pasian deih pen, “eima khut tawh nasepna leh geel siamna pan hauhna” ahihi. Paunak 8 sungah, “Keimah in piak khiat theih na ding hauhna leh min phatna ka nei hi,” ci hi. Pasian kihtakna in pilna, hauhna bulpi ahihi. Solomon in, “mi pawlkhat in nasep hahkat mahmah napi Pasian kihta lo ahih man in, asep sa te Pasian lungkim sak mita ding kikoih sak, ci hi. Solomon in milim bia kha ahih man in, ahauhna leh minthanna te ama’ khangbek khom a, a tapa khang ah bei hi.\n5. Pawllu in, “sum hauhnopna in khialna pawl khempeuh I bulpi ahihi, ci hi. (I tim 6:10), .. kipha sakin sawtpi kimang lo ding hih leitungah a upna uh akoih loh ding sum hau mite gen in (aneu17). Sum deih luatna pan ki kem in, na ngahzah sum tawh lungkim in…Pasian in kong paisan ngei kei ding,” ci hi. (Heb 13:5)\n6. Jesun khat vei beek zong a khut sungah sum koih ngeilo hi. Biakinn phiangsiah piak ding ciangin Peter sawl a, ngasa kam sung sawk sak hi. Banghang hiam cih leh, hih leitungah a ma gam lamh sawm lo hi.\n7.Mizawng te huhna, Pasian gam ading piak khiatna te, tontung ading khol na hi hi. “Pawl in, ka uppa ka tel a, amah muanhuai hi; ama’ tung ka piak khempeuh nitwp ni dong in kem zo ding cih ka um hi,’ ci hi.\nLotto ngahte teci panna:\n‘Lotto Million ka ngah ni pan ki pan ka nupa kizopna uh sia hi’. ( ). ‘Ka ih mu thei kei a, ka lau den hi.’ ( ) ‘Na sem nonlo ka hih man ka cim lua a, ka lung kham hi.’ ‘Ka ngahma sang piak khiatna ka kiam zaw hi; ahang pen sum thakhatthu a bei thei ahih na ka phawk hi.’ ‘Million ka ngah khit the lungnopna sum tungah omlo ahih lam ka tel hi.’ ‘Hau leng Pasian a ding tampi ka pia khia ding aci te cik mah in ahauh lam ka mu kei a, a ngahzah tung tawn a, man tak apia khia te mihau ahihna ka phawk hi.’\nTua ahih leh bang ci ih ngaihsut hiam? Half truth tawh kalsuan ding I hiam? Pasian kammal tawh kalsuan ding ih hiam? Pasian biakna sungah lungkimna in hauhna lianpi (lungsim damna, pumpi damna, hong tungding khang ah lung muanna) piang sak hi. Milim biakna pan khawl sawm ta ni.\nLaisim mimal Pasian in thupha hong pia hen.\nInternational Tongsan Consultant, Taxas,USA


url: =Suahtakna koi ah om hiam? ~ Hau Za Cin :: ZOMI DAILY\nSuahtakna koi ah om hiam? ~ Hau Za Cin\nposted on 20 February 2016 at 10:25 am Lomkholna: Article, Hauzacin\nDictionary ah FREEDOM …. “the power to act or speak or think without externally imposed restraints,” (suahtakna i cih pen kuamah bangmah in a gakcipna omlo a mi khat peuh in ama ut bang a septheihna, hoihsak bang a gen theihna leh a ngaihsut theihna ahi hi). John F. Kennedy in USA President dinga kiciamna a neih khit ciang mipi mai ah thugen a, “If a free society cannot help the many who are poor, it cannot save the few who are rich,” ci in freedom neite nakpi takin na thuhilh hi. Suahtakna neite in mizawng mi nuainung te a huai, a khual theih kei leh a hau a lian tawmcik bek gum zo tuanlo ding hi.\nMahatma Gandhi in, “Truth is as old as the Himalayas,” (Thuman i cih Himalaya mual sang upa zaw hi) ci hi. India mite in thudik thuman tawh British te i do ding hi a, thauvui thautang tawh i do masak ding hilo hi a cihnopna hi. Tua manin India suahtak khit ciang Indian Rupee sum tungah “Truth Triumph” (Thudik gualzo hi) cih kituangsak hi. India mite in thudik thuman in gamta den ding, tua mah i gualzawhna ding hi a ci nuam ahi hi.\nNobel Laureate Rabindranath Tagore in India gam suahtakna ding a deihna leh India mite ading a deihsakna La tawh na phuak a, Where the Mind is Without Fear na ci hi. ‘Lungsim suakta taka nuntakna gam’ a mu sak hi. Israel te Thukhun Lui hun ah gamciam Canaan a muhsak bang un India mite ading ana musak hi.\nThudik thuman tui bangin luang in sehnel gam ah a kang ngeilo tui phul bangin thudik thuman India mite lungsim pan in kang ngeikei henla, theihna pilna leh a hoihzaw sem dinga hanciamna te kiam ngeilo in lamkhial ngeikei henla, ngaihsutna picingzaw leh suakta zaw a nuntakna lampi ah hattaka a mainawt in kalsuan henla, a hoihpen nuntakna a tun dongin bahlo in pai tawntung hen. Tua gam ka tun mateng uh Topa aw hong makaih in ci hi. Tua bang mun ah ei zong i tung nuam hi.\nTua ahih leh suahtakna i cih koi ah om hiam? Kua khut ah om hiam? Kua lungsim ah om hiam? Kua in hong pia thei hiam? Bangci ngah ding i hi hiam? UNO ah a om hiam? USA ah a om hiam? India ah a om hiam? Koi ah a om hiam? India mipilte in hong pia thei hiam? Gam suahtakna ding nasem revolutonarist te in hong pia thei hiam? Gandhi in India mite tungah suahtakna pia hi cih kigen ngeilo hi. British kumpi in India mite tungah suahtakna pia hi kicilo hi. A gam bek suakta sak hi. Ami te suahtakna koi ah om hiam? Koi pan hong pai hiam? Koi ah om hiam???\nSuahtakna i cih nang leh kei lungsim ah om hi. Nang leh kei khutsungah om hi. Tua ahih leh nang na suakta hiam?\nKumpi te i mawhsak kha maithei hi. Hong uk sia te leh makaite i siat thei hi. Innkuan pa pen zong hi thei hi. Innsung nu pen zong hithei hi. Naupang pen zong hithei a, hausa te zong hi thei hi. Nang na hi kha hiam cih na kisit tel (examine, introspect, self evaluate) ngei hiam? Nang hihtheihna ciangciang ah suahtakna na pia hiam? Upa na sep ciang na makaih mipite in suakta a kisa uh hiam? Pawlpi makai na sep ciang na pawlpi mite in ukcip sungah om a kisa uh hiam? Senior pastor na sepna ah na pawlpi mite in suakta a kisa uh hiam? Makai khat peuh na sepna ah na seppihte leh na sepsak mite in suakta a kisa hiam?\nHong uk kumpi te in suahtakna hong pia kei ciin na phunphun kha thei hi. Zong dik kha ding hi. Hong makai i biakna siate in hong makaih dan ah ama meltheihteng deihsak, sum leh pai neizo teng bek deihsak, a pil a siam teng it bawl deuh, a zawng a neilo teng hong thusim masa kei na ci mai thei hi. Nang tungah hong kibawl bangin nang zong mi dang tungah na bawl kha hiam?\nKumpi te in hong khuallo na sak bangin nang na makaih mite tungah thukhuallohna na zang kha hiam? Nang zong thuneihna khat peuh na let khak ciang mite suahtakna na pia hiam? Na hencip zaw hiam? Na uk hiam, na makaih hiam? Upa na sep ciang miten nuam asa hiam, ahih kei leh kampau ngamlo in na sikcip hiam, na ukcip hiam? Makai na sep ciang na makaih mite na subjects, ut ut a thuneihna na zatna ding bangin na ngaihsun kha hiam?\nSuakta keng, kumpi hileng suahtakna ka pia ding hi na ci kha maithei hi. Hong suaktasaklo te na hawmthawh kha maithei hi. Diklo sa in na phun kha maithei hi. Zong na mawhsak kha maithei hi. Ahih leh nang piaktheih ciangciangah suahtakna a kicing hiam? Abundance freedom a om hiam? Nang thuneihna sungah mite in suahtakna a ngah uh hiam? Hencip kolbulh ahih loh hang a lungsim ngaihsutna uh, a deihna uh, a lunggulh uh suakta takin a pulak ngam uh hiam? Nang cih bangbang hong mang theiloin om leh amau hoihsak zong na saangthei hiam, na pomsak thei hiam? Na accept, consider thei hiam? Nang kiang pan suahtakna a luangkhia hiam?\nNang thuneihna innsungah hi hen aw, khuasungah hi hen aw, veng sung ah, pawlpi sungah …. suahtakna na zaam sak kei leh, suahtakna a kizelh mahmah kei leh nang bek suakta na kisak leh nang zong tua suahtaklohna mite tungah om pen in hong lehmat khak hun om ding hi. Hong zaamnelh hun om ding hi. Octopus khut bangin hong huai khak hun om ding hi. Khaugui bangin hong zamnelh hun om dinga, meiipi bangin nisa hong liah hun om ding hi. Tua manin John F. Kennedy thugen, “If a free society cannot help the many who are poor, it cannot save the few who are rich,” hong tangtung ding hi. Nang bek suakta denlo dinga, nang bek kiangah suahtakna om denlo ding hi.\nMeiipi bangin huih iin mut kawikawi a, khuahun bangin kihei kawikawi hi. Kuamah peng theilo ding hi. Suahtakna na neihloh ciang haksa na sak mahmah bangin nang kiang pan suahtakna a ngahlo te in haksa sa mahmah uh hi. A lian a neu hilel a, a noplohdan a kibang hi. A level a kibanglo hilel hi. Mi tampi suahtakna a pialo leh mi tawmcik suahtakna a pialo hi lel a, a level kibanglo hi lel hi. Suahtakna ngahlote thuakna a kibang ahi hi. Pawlpi sungah hileh mi tul khat khawng hi dinga, khuakhat ah hileh mi tul nga bang hi ding hi. Innkuan khat ah hileh mi 10 khawng hi lel a, a thuakte haksat sakna a kibang ahi hi.\nTua ahih manin suahtakna pia thei dinmun ah na om leh suahtakna pia in. Thumanna na gentheih leh thumanna leh thudikna gen in tangko in. Tuate Lai Siangtho in zong ‘na ngawngah ok in, na lungtang ah gelh in,’ a cihte ahi hi. Suahtakna omna mun ah nuntakna om a, thudik thuman tawh gamtatna mun ah nopna om hi. Tua a pia, a piangsak mi hi inla, gimna, haksatna a piangsak hikei zaw in. Na vawh bang a at ding na hih manin a hoih a pha na atna leh na lungdam zaw ding hi. Itna na piak leh itna mah na ngahkik ding hi. Suahtakna na piak leh suahtakna mah na ngahkik ding hi.\nSuahtakna ngahna dingin thudik thuman tawh gamtat kisam a, thudik thumaan a theilo kuamah i om kei hi. Mi tampi na piak theih leh hoihsem a, mi tawmcik na piak theih leh zong tawmlua cih omlo hi. Tui mal khat in tuipi a tawkzawhloh hangin tua tui malkhat kila khia leh tuipi tui malkhat kiam ding hi. A tam a tawm tawh a kitehlo suahtakna hi a, nang kiang pan a luangkhia hiam cih bek ahi hi. A tawm a tam ci ken pia khia in, sum leh pai sang manpha zaw a, mite in nuntakpihzaw ding hi. Suahtakna nang khut sungah om a, nang kiang pan a kipat kul hi. Hau Za Cin (Phuitong Liim)\nPrevious: US gamsung khualzinna pawlkhat – 49\nNext: ZAM Thupuak :: 21 February 2016\nUSA, Maryland pan Pa Nang Sian Thang (Tedim, Gualnam) in hongnusia


url: =Global Buanli Family: Tulaai Leitung Thuthang Tuamtuam Updates May 13, 2014\nTulaai Leitung Thuthang Tuamtuam Updates May 13, 2014\n· Kawlgam sung a 2014 Census vaai naseempi ahi UN te leh Kumpi te vaaihawmna tawh Kawlgam sung a Minam tuamtuam te tukha sung in kimukhawm ding uha, Chin State pan in minampi nih ahi Chin te leh Zomi te kahding uhhi. Tutung Vantung Vannuai ah Zomi kipsakna ding hun hita ahihman in New York khuapi a kahpawl leh Kawlgam a kahpawl thugen kibat ding thupi mahmah ding hi. Pasian in Zomi cih kammal ong thukimpih ban ah thupha ongpia ahihman in adeihlo teng leh Satan gual lel in taaita uhhi. Hallelujah!\n· May kha 17 niciang Yangon khuapi sung ah 2008 Kawlgam thukhunpi puahvaaiding Daw Aung San Suu Kyi leh 8888 makaai Ko Min Ko Naing te in mipi tung thugenkhiatna neiding uha UNA ai awh in ZCD te zong kihelding uhhi. Tuaban ah athulamdang mahmah in Thongkia ngei kheempeuh zong thongpuan silh in vakihel ding uhhi.\n· KIA leh Kawlgam kumpi kilemna bawlpawl thukikupna ah langnih kikapna te enkik a langkhat pan mi 5 ta aencik ding pawlkhat bawlding in May 13 ni in kithukimna ngah uhhi.Hih langnih kimuhkhopna ah China pan Wang Ying Fan leh UN pan Ms Mariann te leh NCCT te kihel uhhi.\n· South China Sea sung a China ten meitui atawhna tawh kisai in akiim apaam mun leh mual neite zawhthawhna ahihman in kilawmlo hi ciin US state Secretary John Kerry in May 13, 2014 ni in gen a China in apau kidawm hen ow ci in dawnkikpah saisai uhhi.\n· Maikha sung Brazil gam a kibawlding World Cup tawh kisai in Mexico gam a Dawi Kamsang Antonio Vazquez in May 13, 2014 ni in mangmuhna nei a , Amangmuhna sung ah tukum Brazil te in akhatna ngahding uha ahizong in Buaina omtoto ding ci in genkhol hi. Hih Kamsangpa peen hibang a thu amuhkholh zawh sawtsimta a atamzawbel man sam in mankhinlo ci uhhi.\n· Turkey gam Manisa province Soma khua kiang a om Sik tawhna khuk khat May 13, 2014 ni in puakkham ahihman in 12 si in 300 vaal kivuk cip ahihman in kumpi thuneiten azon saanlaaitak uh ahihi.\n· Ukraine gam nisuahna lam aom Donetsk kuamteng Ukraine gampan suakta ta ci in Russia deih thautawi ten ataangko zawh nikhat ni May 13, 2014 ni in Ukraine gaalkaap te leh Russia deih mipi te nasiatak in kikap uha, Ukraine gaalkaap 8 si in Russia deih thautawi mi 2 si uhhi.\n· UK gam Moval leh Looe khuapi kikaal taai Khualzin Bus pi khat May 13, 2014 ni in kibung a khualzin mi 2 sipah in 48 te naakpi tak in liam uhhi. Bus hawlpa ahihleh Kumpi thunei ten manpah uhhi.\n· Israel Prime Minister lui Ehud Olmert golh guuk neeksim nahaang in akimatna pan May 13, 2014 ni in Kum 6 sung thongkia in Liausum $289,000 pia khading in thu kikhen ta hi.\n· Iraq gam Baghdad khuapi sung a om Shia Muslim namtawmte omna mun May 13, 2014 ni in Bomb tawh kido a mi 25 si in 80 vaal nasia tak in liam uhhi ci in thunei te in taangkokhia uhhi.


url: =Cidamna : Kawngnatna Ahang Tuamtuamte. Agelh – Sianu Vung Hau Lun - Laibu Saal\nHome > Thuluui/Articles > Cidamna : Kawngnatna Ahang Tuamtuamte. Agelh – Sianu Vung Hau Lun\nCidamna : Kawngnatna Ahang Tuamtuamte. Agelh – Sianu Vung Hau Lun\nKawngnatna Ahang Tuamtuamte.\nNa Kawng a na ngei hiam?\nNa ngei mah ci-in hong dawng kim phial dingin hong um ing.\nMi a tamzaw in kawng natna kithuak ngei ciat hi. Pawlkhatte bang ahih leh a kawngna salua-in tang din zolo liang uha a kuunkawm un pai kheukheu uh hi. Kawng natna ahang pen kawng zangin nasep gimlua aa kawng natna leh kum tam hangin kawngnatna bek thamlo adang ahang tuamtuam zong mipilte' kantelna pan kimukhia hi.\n1. Vitamin D kicing in na ngah loh hang hi.\nKawng a damlo den phadeuhte en le hang Vitamin D kicing in a ngahlote hi ci-in Dr. Stewart B Leavitt in gen hi. Vitamin D kicing aa ngahlohna hangin Kawngguh leh kawng nuaisiah guhte damlosak thei hi.\n✔ "Tua bang hong piangloh nadingin Vitamin D nikhat in 200 IU ngah lecin kawng natna tampi hong phatuam ding (ahkl) hong damsiang ding hi" ci-in Leavitt in gen lai hi. Vitamin D pen zingtuung nisuak awina pan kingah thei hi. A dang Vitamin D kihel nek leh dawn tuamtuam leh thazate zong kine thei hi.\n2. Hunman in dai na len loh man hi.\nHunman in daileenglohna in gilzial a mong lamah pumpi ading a kisam nawnlote kikholsak hi. Tua a kikhol vante in mun gol hong la ahih manin kawngguh hong nen a kawng a hong na ahi hi. Sungkhak zawh a sawt ciangin kawng hong na thei hi.\n✔ Tua bang hong piangloh nadingin tui tampi dawn in. Fiber dat tam kihel mehteh mehgah tampi ne in. Exercise hun manin bawl den in.\n3. Na lungkham/ na lunggim luat man hi.\nPumpi cidamna pen lungsim cidamna/nopna tungah a tamzaw phial kinga ahih mah bangin lungkiat hun, lunggim, patauh hun ciang kawng na thei hi.\n✔ Tua bang hong piangloh nadingin na khat peuhpeuh ah na hih theih tawpna tawh hanciam inla hong piang bangbang tawh na lungkim zawh nading hanciam in. Na puaklah vangikte Topa' tung ap in, thala tawntung in. Na khempeuh a hoih lamin ngaihsun zaw in.\n4. Na kawngguh a kawi man hi.\nKum tam semsem ciangin kawng satakte hong thanemna hang leh Calcium dat kicing lohna hangin kawngguh kawi thei hi.\n✔ Tua bang hong piangloh nadingin Calcium kihel nek leh dawn tam nek in (gtn. bawngnawi). Pumpi thauluat loh nadingin kidawm in. Exercise hun manin bawl in. Zatep khawl in.\nVitamin D (Wikipedia)\nHau Lun -> Na Dam Nuam Hiam? (Facebook Page)\nItem Reviewed: Cidamna : Kawngnatna Ahang Tuamtuamte. Agelh – Sianu Vung Hau Lun Description: Rating: 5 Reviewed By: Cinpu Zomi


url: =Kamsangte Sittelna | Storacles | Bible Universe\nAhab, Israel te kumpi gilopa, in Syrian te khut sung panin Ramoth-gilead khua hong lakik nuam hi. Ahih hangin amah guak tawh zolo ding ahih manin ahuh dingin ahoih Judah Kumpi Jehoshaphat agal do pih dingin cial hi. Jehoshaphat in zong kong huh mah ding hi, ahih hangin amasa pen-in Pasian dong masa ding hihang ci-in dawng hi. Ahab in kum tampi sung Topa taisan khinta a, milim Baal pasian abia hi, tua manin acial kamsang mi 400 te samin kumpi nih te mai ah thugensak hi Kamsang zuauthei te in, “Pai unla Syrian te do un, na zo ding uh hi,”ci uh hi. Ahih hangin Kumpi Jehoshaphat in Pasian kamsang maan khat tung panin ka zanuam hi ci hi. Tua ciangin Ahab in dawngin Micaiah kici, Jehovah kamsang khat bel omlai mah hi, ahih hangin “Amah ka mudah hi, bang hang cihleh amah in kei ading thu hoih khat vei beek hong gen ngeikei a, asia bekbek hong gen hi,” ci hi. Aneu 8. Jehoshaphat in ih sam ding hici ahih manin, Ahab in a nasem khat sawl iin Micaiah kamsangpa sam sak hi. Ahangsan kamsangpa in azaknop huai hetlo genkholhna thu hong gen a, Ahab pen Syria te tawh kidona ah si ding hi ci hi. Thuhoih agen kamsang 400 te thu um zaw ding maw ahih kei leh mi khat bek ahi Topa kamsangpa gen um zaw ding cih Ahab in a khensat ding hong hita hi. A lungsim khauh Ahab Kumpipa in Micaiah kamsangpa gen thusim kul kei ci-in Jehoshaphat zol teeiteei in galsim dingin hong kuan khiata uh hi. Topa sangin thei kisa zaw-a luum leh tei silh-in gal mailian [front lines] ah pai kei peuh leng ci-in ngaihsun hi. Ahih hangin Ahab in, Pasian Kammal pan na suakta hetkei ding hi, cih pen phawk hak kha hi. Gal kidona sungah thaltang khat hong lengin Ahab galdal luum te kimatna kikal ah lut in kha-a asii tampi luangin a sakolleng tungah si hi Ni nunungni ciangin kamsang zuauthei tampi hong piang ding uh hi, ci-in Zeisu in hong hilhkhol hi (Matthew 24:11). Tua manin eite in amaan leh amaan lo ih khentel theih ding kisam hi. Hih in nuntaakna ahikei leh sihna ding thu hikha ding hi!\n1. Topa in agel nunung pen thu te kua tungah lak hiam?\nAmos 3:7. Topa Pasian in ama nasem kamsangte tungah ama __________ theisak masa lopi-in bangmah hih hetlo hi.\n2. Ni nunung ciang kamsang maan leh maanlo aom ding hiam?\nMatthai 24:11. Kamsang kineihkhem mi tampi hong piang ding a, mi tampi tak umkhialsak ding uh hi. Sawltak Tangthu 2:17. Pasian in hih bangin gen hi: Nitawp ni ciangin, mi khempeuh tungah ka Kha ka sung ding a, na tanute uh leh na tapate un keima thu taangko ding uh hi; na __________ un maang mu ding uh a, na puteekte un mang man ding uh hi.\nPhawk Ding: He om ding! Hun nunung ciangin kamsang maan leh maanlo hong om khawm ding uh hi. Laisiangtho in hong hilhna ah kamsangte pen numei zong hithei pasal zong hithei ci hi.\n3. Laisiangtho in a genkhiat diak a phalloh bangci bang kamsang maanlo nam te hiam?\nThu Hilhkikna 18:10. Note __________ a tanu ahi a, a tapa ahi zongin biakna-in a zang, ai a saan, khong a khai, mailam thu a gen, ai a tawi B. “Khongkhai [astrologer].” Thuhilhkikna 18:10. C. “Ma-angsaan [magician].” Thuhilhkikna 18:10. D. “Aitawi [female psychic].” Thuhilhkikna 18:10. E. “Mibum [person who casts spells or charms].” Thuhilhkikna 18:11. F. “Sikha hopih [spirit medium].” Thuhilhkikna 18:11 G. “Sikha tawh kiho thei[male psychic].” Thuhilhkikna 18:11. H. “Misi te thu dong [person who claims to consult with the dead].” Thuhilhkikna 18:11.\nPhawk Ding: Thuhilhkikna 18:9-12 sunga banga a sem peuhmah Topa adingin “akih huai hi”ci hi. Tua ahih manin Christian te in tua bang mite tawh ih kipawl loh ding ahi hi.\n4. Hun nunung Pasian’ pawlpi in kamsanna silpiak anei diam?\nMaangmuhna 12:17. Tua ciangin tua numei tungah gulpi heh mahmah a, tua numei' suanlekhak dangte ahi, Pasian' thupiakna zui-in, Jesuh thu-ah kiptakin a om mite a sim dingin kuankhia a Maangmuhna 19:10. Tua ciangin amah a bia dingin a khe phungah ka kunsuk a, ahi zongin amah in, “Kei hong bia kei in. Kei pen Jesuh' hong thugente a lenkip nang leh na __________ khempeuh tawh nasemkhawm khat ka hi hi. Pasian bia in!” hong ci hi. Jesuh' thugen in kamsang nasep sepnopna ding lungsim a guan' ahi hi.\nPhawk Ding: Lesson 17 sunga ih sinsa mah bangin abaanglai Pasian pawlpi in “Zeisu teci pan na” ahi “kamsanna kha” nei hi. Mangmuhna 19:10 leh 22:9 etkak leng, vantungmi in John ii “sanggam te” acihnopna in kamsanna kha nei a “kamsangte” leh “hih laibu sunga thute a kemcingte” ci hi.\n1 Corinthians 1:5-8 sungah, Paul in a gelhna ah pawlpi in Zeisu nih veina hong pai dongin “Zeisu teci pan na” leh “khalam letsong kisap na nei kei uh hi” ci hi. Tua ahih manin hun nunung Pasian pawlpi in kamsanna silpiak nei ding uh hi.\n5. Kamsang maan te Pasian in bangci lam tawh hopih hiam?\nGamlak Vakna 12:6. Topa in, “Ka thu za un: Note' lakah kamsang a om leh Topa keimah in ama tungah maangmuhna tawh ka kilak a, amah tawh mang sungah ka kiho hi. Gamlak Vakna 12:8. Amah tawh kam leh kam kiho-in, a __________lo kampaute tawh hiloin, a __________ takin thu ka gen uh a, amah in Topa' meel a mu hi. Tua bang ahih ciangin bang hangin ka nasem Moses gensiat ding laulo na hi uh hiam?” a ci hi. Zechariah 4:1. Kei tawh a kiho vantung mi mah hong paikik a, a ihmu kimlai a kiphong bang keekin kei hong khanglosak hi.\nPhawk Ding: Topa in a kamsangte ma-ang te tungtawn, mangmuhna te tungtawn, kimaingat iin leh vantungmite tungtawnin hopih hi. Aisaanna, khutlam etna, khongkhaina, phuisamna, misisa te thudotna cihte tawh Pasian in kamsangte hopih lo hi.\n6. Nalamdang bawltheihna in kamsang maan cihna ahi hiam?\nPhawk Ding: Hilo! Nalamdang bawltheihna in kamsang maan cihna hilo hi. Amau hong lah in—nalamdang bawltheihna nam khat bek hi. Hih nalamdang bawltheihna pen Pasian kiang pan ahihkeh Satan kiangpan zong hithei hi. Tua manin Topa in eite tungah: “kha khatpeuh um kei un; ahangin leitung ah kamsang zuau tampi paikhia khin ahi manin amaute kha Pasian pan hi hiam, hi lo hiam cih sittel un.” hong ci hi. 1 John 4:1.\n7. Kamsang maan sittelna dinga athupi penpen in bang hiam?\nIsaiah 8:20. Tua ciangin note in, “ Topa in note hong __________ thute ngai un. Aisante' thu ngai kei un. Amaute' hong gen thute a kiman'na omlo hi,” ci-in dawng un.\nPhawk Ding: Laisiangtho Lui in, “Thukham leh teci panna” acih pen “Laisiangtho bu” ahi hi. Adangkhat iin gen leng, Pasian kamsang hing akici mi peuhmah Laisiangtho tawh sittel hamtang ding ahi hi. Kamsang maan leh maanlo pen Laisiangtho tawh sittel ding hi-a, Laisiangtho pen kamsang khat peuh tawh sittel ding hilo hi. Pasian kamsang maan ahihnak leh agen khempeuh 100 ah 100 Laisiangtho tawh kituak ding hi. Tua pen sittelna maan ahi hi.\n8. Kamsang maan sittel nading anihna in bang hiam?\nJohan Masa 4:2. Pasian' Kha sawlna tawh thugente leh adangte __________ khentheih ding na hi uh hiam cih leh: Jesuh Khrih pen mihing bangin hong pai hi, ci-in a gente khempeuh Pasian Kha' lamlahna tawh thugen ahi hi.\nPhawk Ding: Kamsang maan ahihnak leh Zeisu pen Pasian hi-in mihing bangin hong piang hicih thumaan hong gen ding hi. Kamsang maan te in Zeisu hong domsang dinga, amau leh amau kidomsang lo ding hi. A tamzaw kamsang zuauthei te-in Pasian Thu (Kammal) panin mite ngaihsutna kaikhiain amau ngaihsutna lam ah paipih uh hi.\n9. Kamsang maan sittel nading athumna in bang hiam?\nMatthai 7:16. Amaute' gamtatna tawh amau' __________ na thei ding uh hi. Lingvom kung panin leenggah kilo ngeilo a, sialtalling kung panin theigah kilo ngei ahi hiam?\nPhawk Ding: Kamsangte kicingtaak sitset ding uh hi cihna hilo hi. Pasian' khamsangte in atawntungin khialhna nei kha ding uh hi. Bang bang ahi zongin kamsang maan te in agen bangun nungta ding uh hi.\n10. Kamsang maan sittel nading alina in bang hiam?\nJeremiah 28:9. Ahi zongin, __________ hong tung ding hi, ci-in a gen kamsangpa pen Topa' hong sawl kamsangpa hi taktak hiam, cih kamsangpa' gen bang hong tun' ciangin a kithei pan ding ahi hi,” ka ci hi.\nPhawk Ding: Kamsang maan khat in a maanlo genkholhna te gen lo ding hi. Pasian kamsang maan ahihnak leh agen khempeuh hong tangtung ding hi. Agen bang atangtunna bek tawh zong kamsang maan hi cihpah ding zong hilo hi. Thuhilhkikna 13:1-3 sungah, kamsang maanlo tampi te in zong agenkholh te uh tampi atangtung ding gen thei uha, ahih hangin amau nungzuite pasian dangte nungzui suaksak uh hi. Kamsang maan ahih leh Laisiangtho tawh kituak iin Pasian bia dingin mite makaih ding uh hi.\n11. Genkholhna tawh kisai Paul in thu thum agen bangte hiam?\nThesalonika Masa 5:20, 21. __________ simmawhbawl kei un. 21Thu khempeuh entel pha un la, a hoihte kemin\nPhawk Ding: Paul in genkholhna silpiak na simmawh bawl kei unla, zong nial kei un ci hi. Ahi zongin kamsangte thugen te Laisiangtho tawh sittel iin thumaan thutak ahih leh zui-un ci hi.\n12. Amaan kamsangte thu ih nial ciangin kua thuhilhna anial ih hi hiam?\nLuka 7:28-30. Johan pen leitung mihing sung khempeuh panin a lianpen ahi hi. Ahi zongin Pasian' Ukna sunga a om mi a neupen i cihte nangawn Johan sangin lianzaw lai hi,” a ci hi. 29Siahdongte leh __________ khempeuh in hih thu a zak uh ciangin Pasian' deihna zui-in Johan' khutsungah tui a kiphum uh hi. 30Ahi zongin Farisi mite leh Thukham hilh siate in Pasian' deihna nialin Johan khutsungah tui kiphum ding utlo uh hi.\nPhawk Ding: Amaan kamsangte thugen ih nial ciangin Pasian thuhilhna anial ihi hi. Ngaihsut ding thupi! Laisiangtho in Pasian’ kamsangte leh kamciamte ngai-a kamsang maan te thuhilhna azui te lawhcing ding uh hi ci hi. Khangtangthu Nihna 20:20 Topa na Pasian uh um un; tua hi leh note na kip ding uh hi. Ama kamsangte um un; tua hi leh na mavang ding uh hi,” a ci hi.\n13. Pasian in tudongin kamsangte tungtawnin thugen a, amaan kamsangte kammalte in nang mimal tungah “Zeisu teci” hong pang uh hi. Tua manin tukhang-a kamsangte Laisiangtho tawh sittel iin a thuhilhna te uh Lasiangtho tawh akituah leh zuih ding na lunggulh hiam?\nPortland, Maine ah December 1844 kum iin Methodist nungakno pawlkhat in khukdin iin thungen uha, kum 17 apha adamlo nungakno Ellen Harmon in a masa pen a mangmuhna hong ngah hi. Ellen pen Pasian nasem James White tawh hong kiten ciangin Ellen White kici hi. Ama tungah Pasian in a lah bangin hong septoh ciangin, asih 1915 kum dong ma-ang te leh mangmuhna te kum 70 sungbang hong ngah tosuak hi.\nLaisiangtho sunga amaan kamsangte mah bangin, a mangmuh laitakin akitheitham alamdang Ellen White ii pumpi tungah tung hi. Kamsang Daniel mah bangin, a mangmuh laitak naak hetlo iin khat veivei thazawm iin om hi (Daniel 10:8, 17). Pawlkhat a mangmuh te nai 4 bang sawt a, a tua sungbup naak hetlo hi. Siavuante in zong a mangmuh laitakin ahi takpi ahihna va sit ngiat uh hi.\nAdang hun te ciang, alamdang thahatna kipia hi (Daniel 10:18, 19). Amah pen pounds 95 bek pha hinapi a mangmuh laitakin pounds 17 agik innkuan Laisiangtho bu akhut zan iin minit 30 sung atawi, ateci te in mu uh hi. Hih te leh adang akitheitham pumpi tunga nalamdang cih te pen kamsangte tuahkhak ahi hi. Bangbang ahi zongin, hih alamdang te in Pasian kiang pan maw Satan kiang pan cih hong gen lo uh hi. Kamsanna silpiak ngah ci a nalamdang khat hong om ciangin, Christian te in amaan hiam ci-in Laisiangtho tawh sit pelmawh ding ahi hi.\nLaisiangtho tawh Sittel nading nam Li te Zang ni. Enkhawm ni Ellen White nuntaakna leh a thugen te Laisiangtho tawh sittel nading nam li te tawh kituak-a kamsang maan ahi hiam?\nSittelna masa—Laisiangtho tawh Kituak\nEllen White laibu te khat peuh sim lecin Laisiangtho ah hong puak ahihna leh Laisiangtho tawh kituak sitset ahihna na mukhia ding hi. Ahi zongin, Laisiangtho behlap nadinga agelh hilo hi. A laigelh te in Pasian’ mite lungsim Laisiangtho ah puak ding leh thumaanna naak ahi Laisiangtho ah ciahkik nadinga sapna ahi hi. Phawk lai dingah Ellen White in upna zungpi pen Laisiangtho bek hicih bulphuh hi: “Tu ei khanghun iin mite a upna (doctrines) uh leh a sanna (precepts) te uh pan gamlapi pial khinta a, Protestant te thumungpi ahi—Laisiangtho, upna zungpi leh vaipuak ahi Laisiangtho bek mah ah ciahkik ding kisam hi.”1\nHih zong gelh lai hi: “A kigelh tecipanna te in khuavak thak hong pia hilo a, hong kilaksa hu kimuam thumaan thutak te ih lung sungah khauhtak-a hong tawsawn hizaw hi. Mihing te in Pasian tung leh a midang pih te tungah bang vaipuak nei cih Pasian’ Kammal in limtakin hong lak hi; himah taleh note tawmcik bek in hong kipia khuavak thu na mang uh hi. Thumaan thutak hong kiguan beh hilo hi. Ahih hangin Pasian in Tecipannate tungtawnin hong piaksa athuthuk thumaan thutak te hong telnopsak iin leh Ama teltuam lampi tungtawn iin hih thu te miteng tungah hong puak a, kuamah apeng theilo dingin hih thu te tawh lungsim te hong tawsawnin hong phawng hi.\nEllen White in ama laigelh te Laisiangtho zahin na ngaihsun peuhmah kei un acih hangin, a laigelhte Khasiangtho humuap mah ahi hi. Pasian’ kamsang lianpipi—Elijah, Elisha, leh Tuiphum John—te Khasiangtho humuap himah taleh uh Laisiangtho bu khat zong gelh lo uh hi. Ellen White laigelh te pen alianzaw khuavak, Laisiangtho, ah hong puak aneuzaw khuavak kici thei kha ding hi. A laigelh te in Laisiangtho deihna hong telkheh hu kimuam hi a, Laisiangtho mah a bulpi thunei pen hi veve hi.\nSittelna Nihna—Zeisu thu Thumaan Thutak Hilh\nEllen White laibu—The Desire of Ages, Christ’s Object Lessons, Khazih kiang Zuatna, leh Thoughts from the Mount of Blessing—hih te in sittelna tawh kituak hi ci-a teci te ahi uh hi. Hih laibu te ah ama thu agelhna om hetlo-in midangte Zeisu mitsuansak den hi.\nSittelna Thumna—Pasian Deihna banga Nuntaakna\nLaihawm (The press) te in Ellen White sihna thu ah hibangin gen uh hi: “Mrs. White nuntaakna in mi khempeuh adingin etteh taakcing hi. … Kiniamkhiat-a Zeisu nungzui muanhuai leh na hoih asem tawntung khat ahi hi. … Numei gina khempeuh in a pahtawi uh leh a zahtaak uh hi a, angsungkhol lo-in mite lamto-a mikim phattuamna dinga nasem hi. Ama sihna in Pasian thu a ngaihsun makai leh kum sawmkua sung phial nasep hoih semkhia a, kamkhum pau iin, mikim ading nakpi thu a ngetsak nu ahihna phawk ding leh ciapteh dingin om hi.”3\nSittelna Lina—Genkholhnate Maan\nMailam thupiang ding Ellen White genkholh pawlkhat olno takin santheih dingin om hi. Anuai-a ih gen ding genkholnate tuzingsang-a laihawmthak (newspaper) bangin a kisim hangin, khualzin gamvak kikawmna ding vante akibawl mapek-in agelh khitsa hi. “Thakhatthu-a kikawmna pan tuahsiatna hong khang semsem dinga, buaina, lamkal ah tuahsiatna, khualzinna lam lianpipi te ah theihkholh loh sihna hong piang ding hi.”4\nSiavuante in zatepna in tuap hoihsak hi acih hunlai un Ellen White a khangkhia hi. Zatui lam tuamtuam athei aom hangin, science tawh lahna taktak om nai lo hi. Cidamna ding ante a kithei nailo science ahih hunlai te-in Ellen White in cidamna ding neek leh dawn tawh kisai (nutrition) thu te tampi na gelh khin hi. Cornell University a cidamna lam professor a hingei Dr. Clive McCay in hibangin gen hi: “science lam te-in cidamna ding thu (nutrition) a muhkhiat mapek un Mrs. White in ahang leh athu teng agelh khitsa hi a, ama laigelhte sangin a hoihzaw tuni dongin\nkhat beek omlo hi.”5\nLaisiangtho in ni tawpni ciangin kamsanna silpiak om ding hi ci-in hong genkhol hi. Laisiangtho in kamsang maan hibang hiding hi ci-a agen banglian-in kituak kim hicih kimu thei hi. Ama laigelhte abu nei-a na sim ding leh Laisiangtho hong thupiak zong zuih dingin kong hanthawn nuam uh hi, “genkholhna thute na simmawhbawl kei un. Na khempeuh sittel un. A hoihte kiplet un.” Thessalonians Masa 5:20, 21.\n1 The Great Controversy (Mountain View, CA: Pacific Press, 1950), p. 204, 205.\n5 Clive M. McCay, “A Nutritional Authority Discusses Mrs. E.G. White,” Review and Herald, February 26, 1959, p. 10.


url: =Kithuza lua liang leuleu ~ Hau Za Cin :: ZOMI DAILY\nposted on 17 March 2016 at 7:00 am Lomkholna: Article, Hauzacin\nKizop Siam Ni cih tawh ka gelh hinapi, a thulu kong khek kik hi. Kizopna cih pen kithuzakna cih tawh zong kibang napi a kibatlohna honkhat om hi. Tua lam sau gen sawm kei ni. Ka gennop zawk in, tu hun ciang khutme tawh mek ziau a kizopna van tampi hong piangta hi. Phones, computer, internet, TV, radio… cih bangin. Hihte i zatsiam kei leh kithuzakna bek suak in kizopna, kilawmtatna tampi kitatsak leuleu hi. Computer Games tamzat luatna in innkuan sungah nu leh pa leh tate kikal kizopna kitatsak hi.\nTuhun ciang thuzakna ding, thu lakna ding, kizopna dingin information highway akiciang internet pen a kitam zat penpen ahi hi. Highway hi takpi a, lamziikpi ahih bangin kithuzakna zong a dim, a let in hong luang ziahziah hi. A vekpi in theihsawm, sim sawm hile hang ki ihmu manlo, ankuang kium khawm manlo, innkuan nangawn kiho manlo, thunget lasak kikholh na ngawn a om manlo zah dongin i hun beisak dikdek hi.\nTua ahih manin hih information highway, thuzakna lamzikpi pen bangci tot ding, bangci zatsiam ding cih pen a kisam mahmah thu hong suak kasa hi. Theihloh, zatloh lah, tu hun ciang, gual kibanlo ding, zanglua liang leuleu lenglah gual kidelhphalo tektek ding! Tua manin i nuntakpih ding lamzikpi hi thei a, i minam bup, innkuanbup in mite i delhphakloh lawhna zong hi thei hi.\niPhone hong om diakdiak ciang bang… nuamlua. Nungak tangval, lawmngaih neite adingin bang ‘wow, wow..’ cih ding himai hi. Free SMS, internet, facebook, youtube, twitter, etc… tamlua. Kizopna nuamlua hi. Mel kimuh seloh hang lungsim kizopna a kipsak dingin hih iPhone in lia leh taang kikal ah nasep a hoih mahmah ki itna khaute khih kip semsem thei hi.\nAhi zongin iPhone pen ‘zongsang’ or addict baih mahmah hi, kici hi. Zongsang phot leh adang ngaihsun man nawnlo, vai dang peuhmah phawk nawnlo in a tua bek mah luvaihpih thei hi kici hi. Tua in tuhun ciang khangnote hun tampi laksak a, laisimna ding, kikholhna ding, biakpiakna hun ding, nasepna hun dingte lakmangsak hi. Anne taleh ngaihsun, laisim taleh ngaihsun, nasem taleh ngaihsun den thei hi. A kileekkim nuntakna, balance life style pen kipenglip sak ahih manin a kileekkimlo nuntakna ah lutsak hi. Tua pen a khantawn a gimpih ding zongsatna hoihlo ahi hi.\nChristian nuntakna tawh tawm genkhawm leng (Christian ihih manin). Pasian leh mihing kizopna a kip mahmah leh tuapa, tuanu pen Pasian it hi, Pasian zahtak hi, a nuntakna in Pasian lim leh mel pua hi, a gamtat in Pasian minthangsak hi, a luhek gamtat in mite ettehpha suak hi, kici hi. Pasian leh midangte tawh a kizop siamte pen Christian nuntakna ah a lawhcing nuntakna, a hampha nuntakna ahi hi. Pasian leh mite tawh i kizopna pen iPhones leh internet, computer games khawng tawh i khek dingin pammaih lua hi.\nNuntakna a hingsak, a nosuak sitset sak kizopna leitung nopsakna, pumpi nopsakna, lungsim nopsakna bek tawh khek dingin pammaihlua hi. Khek ngam huailo lua hi. Christian innkuan tampi leitung nopsakna bek a pia internet, computer games cihte tawh a buai om hi. Nupa nangawn tuate limzat luat manin kihopih manlo uh hi; a zi in facebook en, a pasal in internet en, a tate in computer games kimawl. Mihing leh mihing i kizopnate tua vanzatte in hong suankhia ta hi. Dah huai hi.\nNupa zingsang niangtui dawn ding nangawn SMS kikhak ta uh hi. A tate a phot ding ciang SMS khak a, a kam uh tawh kiho manlo uh hi. Lungkham huai hi. Numeino te nangawn in facebook zongsangta uh hi. Ankuang nangawn ah electronic vante tawilo in omtheilo ta uh hi. Ankuang thunget sung nangawn a vante uh a khut ah tawi in thunget khit leh ann kamkhat a baak ma in zong tua van en kik man tazen uh hi. Zongsangluata, suailuata, addict cihna hi.\nInn 88 khawng a pha pan Murlen khua nangawn ah tua vante buaipih lua ta uh hizen hi. “Ann na neta uh hiam?” cih leltak khawng zingsang ann nekma in khuasung a lawmte inn 10 val bang khak man uh hi. Mite annek leh nekloh amau tawh kisai lua hetlo ding hi.\nA sum bei teng ngaihsun leng a muhkik ding omlo lai hi. Nikhat in Rs. 500 bang top-up thei uh hilai hi. Tua pen Voksa 5 Kg man ahi hi. Anntang 25 Kg man ahi hi. Tuazah sum thalawh kikna dingin ni 5 peuhmah nasem in akuan kik phot kul ding hi. Uanglua, vallua, zatsiamlo, ahih hang zongsangta; aiti tih ing izia…he he…? Ngaihsut sak leng zangkhial hi cih kitel hi.\nTua ahih manin, khangnote kiangah hih vante a zatsiam ding uh ahilh dingin nang leh kei kisam hi. Hih a nuaia bangin kong gualsuk hi:\n1. Nu leh pa bek hilo, siate, makaite, upate, etc. a ngaihsun kha mite khempeuh pankhop kul hi.\n2. Vanthak, iPhone, iPad, X-Box, etc a thak hong suak masasa lei pahpah, tate leisak pahpah loh ding thupi kha ding hi. Leisak leh zong a zatkhop ding uh leisak a, a kimawl hun uh ciang kikholhna in a zat ding uh hoih hi.\n3. Mi khat in khat nei cih bang ahih leh lawm khawllo in tua van bek tawh ‘amah bek’ buaicip ding hi.\n4. Khatveivei tua vante khakcip, zatloh ni neih ding hoih hi. Laibu sim hun leh vanzat kihello a kikholhkhop hun neihding hoih hi.\n5. Vante zat ding ciangin kikhumcip cih bang hihloh ding hi. Room sungah kikhumcip, amah bek in amah bek lupna lamah kimawl, internet tawh kiho cih bang hoihlo hi. Mi khempeuh muh theihna lengla khaan, sitting room or common room ah koih ding hoih hi.\n6. Kimawl hun sung, email et hun, facebook zat hun, games kimawl hun, TV et hun cihte a hun ciangtan ding hoih hi. A hun bawlte in zong a zuih ding kisam hi!\n7. Zatloh phamawhte ah zat teitei ding kisinsak ding ahi hi.\n8. Zi neisa na hih leh nungak melhoih nasakte tawh facebook ah ‘lawm’ (friend) dingin kizom kei in, kiho kha kei in ci uh ei… he he he…. ciamnuih cihtak!\n9. Makai khat na hih leh mikim zuih theih ding khat a kilawm, a kituak ngaihsut tawntung in. Tua in na makaihna mun – pawlpi, khuasung, innsung, kipawlna khat peuh ah tua vanzat (electronics assets) te a kiningcingin zatdan hong theisak dinga, na makaihte khantohna nang ngaihsutsiamna ah kinga ding hi.\n10. Zahtak siam in. Tua vante na zat ciang mi tawh kizopna piangsak ahih manin na kizoppihte na zahtak mah bangin na vante zong zahtak siam in. Pheng zat kei in. Mite na kizoppih ciang zong maitang kiho bangin zahtakna pia kawmin kizoppih in (mantain respect, healthy connectivity).\nKithuza ding, ahi zongin kithuza lua liang lo ding. Kizom ding, ahih hang kizom lua liang lo ding. Van tawh kizopna sang mihing leh mihing kizopna mah cidam pen, hoih pen, manpha pen hi; leitung nuam tak, lungkim takin i nuntaknop leh. Hau Za Cin\nPrevious: ZIUSA Thupulakna: Zomi Khawmpi USA 2016 – Pawi tuamtuamte\nNext: “Tedim Kam” cih thulu, Rev. Khoi Lam Thang aki siikna


url: =Cidamna : I Thei Khin Tek Hiam? Agelh ~ Dr. Man Sian Dim - Laibu Saal\nHome > Thuluui/Articles > Cidamna : I Thei Khin Tek Hiam? Agelh ~ Dr. Man Sian Dim\nCidamna : I Thei Khin Tek Hiam? Agelh ~ Dr. Man Sian Dim\nI Thei Khin Tek Hiam?\nAgelh ~ Dr. Man Sian Dim\nCidamna pen Pasian hong piak thupha ahi hi. Cidamna pen Pasian khut sungah om a, cidam nading in zong Pasian kiang ki ngenciat hi. Tua hi a,cidam nading ei mihing lam pan i theih ding,i zuih ding thu tampi om hi. Tua te lak pan pawlkhat ki kum dih ni.\n1. An Nek Dan\nEi zomi te’n annek pen thupi ngaihsut khol lo hihang.Zingsang kiallap pen ahi thei bang in aom khat peuhpeuh ki ne pakziau thei hi.Ahi zong in zingsang i thawhtuung in i khuak pen tha(gucose) kisam mahmah hi. Tua ahih man in tha apiangsak an leh tui te zingsang kiallap in zang leng i khuak ah tha in pai ahih man in thu ki ciamteh zo in i lungsim manlang, lungsim thahat hi.Kiallap nekngei lohna in asawt ciangin khuak ciimlohna piangsak thei hi. Tua ahih ciang in a pilnuam, a ciimnuam akua maciat in zingsang kiallap pen athupi pen a i ngaihsut ding kisam hi. Mi atamzaw in nitak an ciangin ki thupisak zaw leuleu a, annek khop, inn thunget ,pawi cih bang dan te ah nitak mah kizang phadiak hi. Ahi zong in nitak annek khit ciang in nasep luat ding om nawnlo aa, ihmut ding bek hita zaw ahih man in an i nekna pan apiang tha te pen val zihziah hi. Tua te pen i ci nuai ah athau (fat) in ong kikhol ahih man in thau luatna (obesity ) ong piangsak hi. Tua ahih manin annek dan ding mipil te in anuai abang in na ci sese uh hi. “Zingsang kiallap pen kumpipa bangin ne in,(A lim theithei ne ding)\n- Zingsang an pen mihaupa bangin ne in (Tha om theithei,tampipi ne ding)\n- Nitak an pen mizawngpa bangin ne in”(Tawm nek ding)\n2. Ki Sil Dan\nI ki sil ciang in i lu pan thakhat in ki buakpah ding hilo hi. I nuai lam panin i khepek, i tan cihbang in atunglam dong damdam ta in buak toto leng hoihpen hi. Tua dan i ki buak ma in i kam ah tui muam leng tui ki buakna hang in a piang i sung a a sa ,akhu te i mit ah atung loh nang in dal hi. I lu i sawp khit ciangin zong huihmutna nuai ah tu kei leng hoihpen hi. Banghang hiam cihleh i bilnung ah abawk ahi “mastoid process” sungah aom nerve pen avot tamthuak lua leh ong kisia ahih manin mai langkhat soihna piangsak thei hi. Hih pen pumzaw ( ေလၿဖတ္) tawh ki khial thei hi.Pumzawtna pen amah leh amah hoihkik thei lo a(atam zaw), ahi zongin mai langkhat a sawite pen kalkhat khit khawngciang amah leh amah in ong hoihkik ding hi.Tua bang apiang loh nangin lusawp khit tungin huihmutna nuai ah tut/lut loh dingin kikem tek ni.\n3. I mai ah tangsiat , meima ong po ciang\nI kam gei, i nak kiim leh i tal te ah tangsiat ahih kei leh meima ong po a leh ki dophuai mahmah hi.I khut a nin piitawh tua meima, tangsiat te khoih in saalsaal leng guu lut thei hi. Tua guu te pen khuak sung dongah tung thei hi. I mai nuai a nerve sung ah lut in tua pan i khuak ah tung a, sihna dong piangsak zo hi.Tua ahih manin i mai ah meima aom ciang in kidophuai mahmah hi.\n4. I Ihmut Ciang\nIhmut ciangin meitang nuai ah bek a ihmu thei mi pawlkhat ki ommawk hi.Melatonin a cih hormone pen a mial ah i om ciang bekin piang hi. Tua in ihmut hongnuam, ciimsak hi. Meitang nuai ah a ihmu te sung ah melatonin piang theilo hi. Melatonin tawmna in cancer zong piangsak thei hi. Tua ahih ciang in zan i lup ciang meimit ding, ahih kei leh mei atang pha lo bek aa vak in lup theihding ki sintek ciat ni.\nCiimnuai Vontawi Siamsin, Magway\n10th Anniversary Magazine, 2013\nItem Reviewed: Cidamna : I Thei Khin Tek Hiam? Agelh ~ Dr. Man Sian Dim Description: Rating: 5 Reviewed By: Cinpu Zomi


url: =Pa Vial Lian Pau (Tungzang) Hong Nusiat Dahpihna Thupuak :: ZOMI DAILY\nposted on 25 January 2015 at 4:09 pm Lomkholna: Dahpihna, News, Zomi\nMun tuamtuam a om Tungzang suan khempeuh,\nTu sawng teng a khual a tual ah ei khua kum hoh hi phadiak ahiam cih nop huai phial mawkin Pa Vial Lian Pau, kum 58 in January 24,2015(Saturday) zingsang nai 5:18 hun in a it a zi a tate, sanggamte leh Tungzang khua, sin natna hangin sawt zong na manlo in tawntung mun hong zuat san hi.\nPasian in Tanu 4 leh Tapa 4 thupha pia a, a tapa khat zong tu laitakin a naupa Pa Zam Khaite innkuan thusiamna tawh Malaysia ah omin Pasian’ geelna ci ding hiam Thong sungah a kikep laitak hi sawnsawn hi. Thong sung panin ih pianna pa hong nusiat ih zak ding bel Kha Siangtho hehnepna om lo in thuak hak mahmah ding hi.\nTua ahih manin nidangin zong a dah a kapte aading thu ih nget sak zel a, tutung pen khanglai khat a hih banah Malaysia a om a tapa thong pan a suahtak mengmeng nading tawh ahi zongin, a damlai a tano teng leh Australia a om Pa Zam Khaite innkuan te a lamdangin Pasian’ Kha Siangtho in hong heh nepsak nadingin Thu nget sak ciat ni. Pasian’ Kha Siangtho a lamdang hehpihna hih tungtangah na kilang tahen.\nLeitungbup Tungzang Kipawlna taangin,\nPrevious: A tangcing thu ngaihsutzia ~ Nk Khanno\nNext: Solkha tang nuai ah Tedim khuapi (10) ~ Hau Za Cin


url: =“Zogam leitangh – Zomi’n luah hen” leh Myanmar Land Use Policy (draft) :: ZOMI DAILY\nposted on 22 October 2014 at 1:53 am Lomkholna: Hangkhanlian, News, Zomi\nZogam zingvai – Zomi’n hawm hen, Zogam Zolei – Zomi’n luah hen. Zomite khatvei awngkhia kik leuleu dihni. Tung Pasian in i kikonate ong za mahmah ahihman in, leitung ah minam khat aa apiansaksa Zomite, 914-Zomi lampi ong honsak aa, consitution ong kibawl kik ding hileh ei leh ei ki ukna, Zogam’ zing vai Zomi hawm hunding lampi zong ong kihong kik ding lam et a om mahmah hun ahihi.\nTu in zong tang aa tuan aa i Pu i Pate luahsa, Kawlkumpi ginalo sung aa i khahsuah i leitang, Kawl Kumpi mah in ei thuneihna ong suahkik theih nading lampi khat ong hongkik hi ci-in mu kahihman in,(Myanmar Land use (draft) hih lampi ong honsak leitang nei taktak ahi Topa Pasian tung lungdamna ka ko masa nuamhi. Zomite zing vai ong hawmsak taktak ahi Topa Pasian in Zomite pahtawina ngah tahen.\nLeitang tawh kisai Kawlgam ah buaina tampi ong pianciang kumpi inzong thukhualna tawh zuihding Thumeilet ong vaihawm uh hi aa, hihmun santak ah ei Zomite inzong Pupa neihsa, luahsa i leitang tawh kisai hoihtak, gina tak, kiciantak leh kumpi thuneite santheih ding aa i sun theihding ong thupi mahmah in ka umhi. (Suumpi ong khah khiat, Myanmar Land Use Policy zong na study un)\nTutung in i deih, i tup, i gamh, i neihsa ahihlam i sun man kei leh hihbang hun ei khan sungin ong paikik khollo zaw ding ahihlam phawkkawm in i mipil, makai teng tukhawm aa thusun ding i kigin ding ong tawsawn nuam, ong cialnuam kahihi.\nTuamun ah, Mipil misiam adiakdiak policy tawh kisai thuthei Law lam siamte, Gam leh nam vei makaite, Kipawlna tuamtuam pan aa makaite, Tutak aa thunei i MPte, Khua hausate ong kihel ding thupi dinghi. Khuaciat in i khuasat aa kipan i gam i lei, khua tangthu ciat kigin huai in ka umhi.\nMipi nautang kihel theihluatna hilo ahihman in, Myanmar Land use policy (draft) hoihtak simkhol in bang ong helsak lai le uh deih ihiam cih na theikhol lehang hoih dinghi. adiakdiak mualtung mite tawh kisai Thulu 73 na kiciantak aa etkholh ding kong hanthawn nuamhi. Tua chapter sung ah ei deihna kithun theiding in ka umhi.\nGamvai, minam bup vai ahihman in, kua aa tuan cih omlo in ka mu aa gtn. in Zomi minpua party ahi ZCD bek nasep i sakloh ding thupi hi. Tangthu, tuanthu tawh hoihtak, gina tak seelbanna om hetlo aa lahtheih ding thupi ding ahihman in mipil misiam kisam ding hihang.\nMipi in i sep theihding in: leitang nei ahi Topa, hih leitang ong pia Topa tung Thungetna ah maa pang thei ding hihang. Tua hileh i deihsang aa hoihzaw policy ong kigelsak theilua ahihi. (Malaysia aa om Zoimi tul 27 val tengin Topa Pasian tung thuumna nanei dih un. Na nei khawm dih un.) Zomite kikona bangbang Topa in ong za in, lam ong honsak ahihlam tampi mukhin zo hihang.\n2013 kum Zosuan Tuailai Khawmpi ah hih leitang vai thusung ding Pa Pau Khat Suan kiseh hi aa amah ong hihtheihloh ciang Pu Pau Khan Khup in thu ong sung hi. Mipi in hihciang kimu paklo in ka muhi. Zong kiphawk kha khollo dan hizaw mai hi. Tua kikona aw Topa in zaa hi. Tua khawmpi mah ah Gullu mual vai Pa Lian Tuangtte lawmta teng in thu ong sung uhhi. Mipi lunggulhna bang taktak hiam cih lahkhiatna (laakna) zong kinei hi.\nZomite sung ah a kilawm mahmah khat in, khua leh tui i sat hangin, min thak puam thak guan hetlo in ei ma aa akisatsa min leh puam mah puasuak sak hihang. Gtn in Tedim khuapi ah tap 9 vei kiluak hi (kua vei khua kisat cihnopna) a kicih hang minthak puam thak kiguanlo in a sat masate phuahsa Tedim mah kipua to sakhi. Hihpen tangthu tuanthu tawh a kalsuan Israel tetawh i kibat mahmah nakhat ahihi. Puleh Pate phuahsa minmah phuakkik cihna ahihi.\nAmanlang tak aa action committee khat i neih ding makai khempeuh in ong vaihawm dih un/ vaihawm dihni. Hang Khan Lian (Block 646#13-115, Jalan Tenaga, Singapore 410646)\nPrevious: Tulaai leitung Thuthang Tuamtuam Updates October 20, 2014\nNext: Thuthak Tomkimcing 22 Oct 2014\nLeitung hauhnate tawh ~ Hau Za Cin


url: =Nang Pasian mipa aw… Taisan, Delh, Do, Lenkip in ~ T. Sawmlian :: ZOMI DAILY\nposted on 27 December 2020 at 10:37 pm Lomkholna: Article, Biakna, Sawmlian\nAhih hangin nang Pasian mipa aw, hihte khempeuh taisan inla, thumaanna, pasian-mina, upna, itna, thuakzawhn, leh lungnemna na delh in. Upna galdona hoih na do in. Hong theihpih tampite maiah kipulakna hoih na neihsa hong sapna, tua nuntak tawntungna na lenkip in (1 Timoti 6:11, 12)\n1 & 2 Timoti leh Titu laikhakte pen Sawltak Paul in a lakhak nunungpente hi ding a misiamte in a tuat uh ahi hi. “Upna sungah ka tapa taktak” (1 Tim. 1:2, Titu 1:4) ci ngiat ahih manin Timoti leh Titu tunga laikhak pen a hun nunung a gelh leh kam vaikhakna zong kici thei ding a, Jesu Khris nungzuihna ah picinna ding ahi zongin, a kep pawlpi uh hoih taka a khantoh theihna ding deihna lianpi tawh a gelh hi, cih zong a thu i sim ciangin kimu thei hi. 1 Tim. 6:11, 12 sungah, Timoti in pawlpi hoih tak a makaih theihna ding ahi zongin, amah mahmah zong nuntak manphazaw sema a nuntak theihna dingin Sawltak Paul in – taisan, delh, do, lenkip dingin thu pia hi.\nGamaliel makaihna nuai pana khangkhia, Thuciam Lui a theician mahmah Sawltak Paul in, Thuciam Thak hun a kammal kizang mengmeng lo, ‘Pasian Mipa’ ci-in upna sunga a tapa Timoti lai na khak hi. Thuciam Lui sungah – Samuel (1 Sam. 9), Elijah (1 Kum 17; 2 Kum 1), Jeroboam’ khialhna a hilhpa (1 Kum 13), Elisha (2 Kum. 4 & 6), Judah kumpi Amaziah kiangah galdo dingin galkap a kaihkhop ciangin Topa ompihloh Ephraim mite kaikhawm lo dinga a hilhpa (2 Khang. 25:7) thu a kigelhna ahih hih kammal (Pasian mipa cih) pen kizang hi.\nThuciam Thak a kizang mengmeng lo ahih hangin, ei, Jesu Khris tungtawna Pasian tate (Fil. 2:14; Gal. 3:26, 4:4-5; Rom 8:14; Heb. 12:5; 1 John 2:29) khempeuh ading zong hih thu a kisam leh i zuih ding thu hi, cih i phawk masak kisam hi. Tua Pasian tate zuih ding a Sawltak Pual in a gen thu lite a banbanin in suk ding hi hang.\nPasian Mipa aw – Taisan In\nSawlna masapen taisan ding hi a, “…hihte ‘khempeuh’ taisan in” ci hi. ‘Hihte khempeuh’ cih thumal om ahih manin, taisan ding Sawltak Paul in a mai lamah gelh khin hi, cih kithei hi. Tua a gente banah, a laikhak dangte panin, taisan ding a gelh phawlkhat en suk ni:\nTaisan ding khatna – upna maan lo a hilh mite (1 Tim. 6:3-5): Topa Jesu Khris thuhilhna tawh a kibang lo, Pasian deih banga nuntakna tawh a kituak lo, thu tuam dang khatpeuh a hilh mite pen amah a kiphasak, bangmah a theitel lo ahihna, thu kisel leh kitot a ut, tua kitot-kiselna in hazatna, kigensiatna, kimuanmawhna leh a bei thei lo kinialna piangsak ahihna thu banah, tua bang mite pen, a lungsim uh paikhialin, thumaan thutak zui nawn loin, Pasian thudonna pen hauh theih nading lampi peuhin a ngaihsun mite ahihna uh zong gen hi. Tua bang mite taisan dingin gen hi. I kiim i paam ah hici bang thuhilhna a hilh mi, taisan ding a om khak hiam? Taisan ding a om leh taisan ni.\nTaisan ding nihna – sum deih luatna (1 Tim. 6:6-10): Paul in lungkimna tawh kithuah Pasian thudonna pen meetna lianpi ahihna, i neih zah tawh lungkim ding ahihna, hauhnop luatna hangin ei leh ei haksatna tampi, siatna leh manthanna sungah kitun thei i hihna, sum deihluatna pen siatna nam khempeuh bulpi ahihna, tua hangin upna panin zong pial theih ahih banah, dahna leh gimna tampi tun ahihna thu gen hi. A mi taisan a kisap lai-in, eite in zong i sunga om sum deihluatna kinei thei ahih manin tuate taisan dingin hong hilh hi. Sum deihluatna hangin Balaam khial a (2 Pet. 2:15; Jude 11; Mang. 2:14), kamsang Elisha in la lo ding a cih, Namaan tung panin Gehazi in lotsong ngen ahih manin phak a (2 Kum. 5), Judas Iscariot in sum tawh Jesu zuak hi. I kisap mahmah ahih laitakin, sum deihluatna taisan ding kisam hi.\nTaisan ding thumna – Numei-pasal paktatna (1 Kor 6:18): Numei-pasal mawhna a bawlte ama pumpi tungah a mawh ahi hi. I pumpi pen Pasian tung pana i ngah Kha Siangtho teenna hi a, ei aa hi lo a, man a leisa i hih manin ei ut banga zat ding hi loin, i pumpi tawh Pasian i pahtawi ding ahi hi (1 Kor. 6:18-20; 7:23). Numei-pasal paktatna tawh kininsak ding hi lo, siangtho a nungta dingin Pasian in hong sam hi (1 Thes. 4:7).\nRom kumpigam thupi a puksiatna hang lianpite lakah numei-pasal thangtatna kihel a, Zomite i teen tam diakna – Manipur ah Lamka kiim, Mizoram ah Champhai kiim, Myanmar ah Kalaymyo kiim ngaihsun lehang, numei-pasal paktakna hang a kingah diak HIV/AIDS bang tam mahmah a, leitung ah minthang hi. Tedim bang zong kisit (test) hi leh tam mahmah thei, ci thu kigen hi. Khristian vive kici napi, Pasian deilhloh numei-pasal thangtatna hanga hici zahta a i om mawk pen lungkhamhuai mahmah a, i taisan kisam hi.\nTaisan ding lina – milim biakna (1 Kor 10:14): Milim pen thupisa in bia, cihna hi lo a, tua lim in a etsak om a, tua tanga ding ahih manin bia, cihna ahi hi. Kol. 3:5 ah Paul mahin, ‘milim biakna ahi huaihamna’ ci-in na gelh hi. Tua huaihamna tawh kisai Paunak 28:22 ah, “A huaiham mi in a hauhna dingin huai mengmeng a, a tawpna-ah a zawn ding lamtak phawkkhalo hi” ci-in a hoihlohna thu kigelh hi. Innkuan, kipawlna, pawlpi khatpeuh ah huaiham tuam lua, aituam ding bek a ngaihsun lua a om ciangin kilemna om thei loin, kikhenna leh kilemlohna tuamtuam piang thei a, siatna lianpi tun thei hi.\nTaisan ding ngana – Khangno gitloh lunggulhnate (2 Tim. 2:22, 23): Siantholohna a tun thei lungsim ngaihsunna hoih lo tuamtuam banah a haihuai leh thu ginalo kiselnate in kitotna piansak ahi manin tuate taisan kisam ahihna thu i mu hi. I pianpih lungsim hoih lo leh kiim le pam pana ze-etna tuamtuam hangin lam kipial thei ahih manin tuate taisan ding ahi hi.\nHih teng banah, siangtho a nungta dinga hong deih Pasian nung i zuihna ah, ama deihna lo banga nuntak siangtho lo hong tun thei thu leh na tuamtuam, bek tham lo, mimal i deihdan, nekzonna, pilna-siamna, omna mun tawh kizui-in a hoih lo, taisan ding tampi nei ding hi hang. A bukim lo mihing, bucinna om nailohna leitungah i nuntak sung teng, a hoih lo taisan den dingin i kiginkholh a, tha i saan zong kisam hi.\nPasian Mipa aw – Delh In\nTaisan ding thu tampi a om mah bangin delh ding thu tampi zong om hi. Hih munah Sawltak Paul in kician taka a gelh banah, Timoti a laikhak nihna (2 Tim. 2:22) sungah zong pawlkhat na gelh kik hi.\nDelh ding khatna – Thumaanna (righteousness): Hih pen Jesu hang a thumaanna bana, nisim nuntakna a thummaan, dikna hi, kici hi. I gamtat, i kampau, i nasepna ah thumaanna i delh ding ahi hi. Jesu in, ‘Thumaanna hanga gilkial dangtaakte thupha ngah hi a, amaute kitaisak ding..’(Mat. 5:6) ahihna leh ‘thumaanna hanga kibawlsiate thupha ngah hi a, vantung kumpi-gam amau aa..’ (Mat. 5:10) ahihna thu gen hi. Thumaan i deihna/delhna hangin bawlsiatna, pampaihna, gilkialna, muhdahna i thuak leh zong phamawh sa kei ni.\nDelh ding nihna – Pasian-mina (godliness): Pasian sutna, Pasian deihna banga kalsuanna ahi hi. I lungsim ngaihsutna, kampau, gamtatna a Pasian deihna banga kalsuanna ahi hi. Leitung nate leh thute in pasian-milohna lampi ah hong kaai-in, hong zo thei hi. Pasian-mina pen i delh ding ahi hi.\nDelh ding thumna – Upna (faith): Heb. 11:6 sungah, ‘upna lo tawh kuamah in Pasoan lungkimsak zo lo’ ahihna thu i mu a, tua kiim mahah upna hanga Pasian pahtakna a ngah mi thupite thu leh kalsuanzia i mu hi.\nDelh ding lina – Itna (love): Pasian pen itna hi (itna bel Pasian hi lo, dawhkan pen sing, sing pen dawhkan hi lo). Pasian in itna hang mahin a Tapa neihsun leitung ah hong sawl ahihna thu i thei hi. Itna a nei peuhmah Pasian tate hi a, a nei lote in Pasian thei lo ahihna thu zong i mu hi (1 John. 1:7,8). Thukham lianpen leh a zom zong itna mah hi a (Mat. 22:34-40), i deih lianpen hi sak ding leh Kha Siangtho letsong tuamtuamte sangin zong a thupizaw, upna leh lametna sangin zong thupizaw ahihna i thei hi (1 Kor. 13:13). Pasian i it ding, a bawlsa mihingte, minam, innkuan, pawlpi, adgte. zong i it ding kisam hi.\nDelh ding ngana – Thuakzawhna (patience): Khris nungzuihna pen a nuam bekbek hi loin, haksatna tampi tak zong om hi. Pual in, “Eite in i thuak leh amah tawh i ukkhawm ding hi” (2 Tim. 2:12) ci a, Fil. 1:29 sungah, “Amah a um ding bek h loin, ama adinga thuak dingin zong Khris taang in note hong kiphal hi” ci a, Rom 8:17 ah, “ama [Khris] thuaknate i thuakpih takpi leh Khris tawh goluahkhawm Pasian goluahte i hi hi” ci hi.\nInnkuanpihte, kumpi uliante leh makai tuamtuam tung panin thuakna om kha in teh, Jeremiah in, “Amah a muangte adingin Topa a hoih hi. Tua ahih ciangin thuakzawhna tawh ngak kenkanzo lehang a hoihpen ahi hi. A hong hotkhiat ding amah ngak ni (Kah La 3:25, 26) ci hi. Haksa mahmah a, delh den ding ahi hi.\nDelh ding gukna – Lungnemna (meakness): Jesu in lungnemte thupha ngah hi a, leitung luah ding ahihna thu na gen a (Mat. 5:5), lungnemna tawh a kilehngat kiphatsakna a deihlo Pasian ahi hi (James 4:6). Pasian mahmah zong lungnem mahmah a, hehpihna hong nei ahihna thu Zekhariah in a thungetna ah gen hi (Luka 1:78). Moses lungnem mahmah a, leitung a om mi khempeuh sangin lungnemzaw hi (Gam. 12:3); Pasian in manpha takin zang a, makai muanhuai suak hi. Uzziah pen a viangliat khit ciangin a kiphatsakna in kiamsukna tun hi (2 Khang, 26:16).\nHihte banah i nuntakna a manphatzawk sem a, Pasian deihna banga nungta a, picingzaw sema kal i suan theihna dingin na tampi delh ding nei kha ding hi hang. Kibang kim lo kha ding a, eimah mahmah in kitheician mahmah ding ahih manin tuate pen delh a, i hanciam ding kisam hi. Delh phak a, neih khit ziau, bukim khin ziau cih bang hi thei lo ahih manin, nisim a thasan a delh den ding ahi hi.\nPasian Mipa aw – Do In\nHih munah, galdona ‘hoih’ na ci citciat hi. A hoih galdona leh a hoih lo galdona om cih kilang hi. Do cih limlim a nuam om lo kha ding hi. Haksa a, do kei lehang hong siasak thei ahih manin a nop man hi loin do lo phamawh ahih manin a kido hizaw hi.\nPasian minam teeltuam Israelte nuntakna i et ciangin a hun zui-in do nei den uh a, zawh hun nei uh a, lelh hun nei uh hi. Amau lamah Pasian a pan ciangin gualzawhna ngahin, Pasian thudon lo, taisan-in a mangngilh uh, amau lamah Pasian a panloh ciangin lel-in haksatna tampi tuak zel uh hi. Topa ading, Topa tawh, amau lamah Topa a pan ciangin gualzawhna thupi ngah uh hi.\nKhristian nuntakna zong Israelte mah banga do nei tawntung nuntakna ahi hi. Sawltak Paul in, eite do pen si leh sa hi loin vanlam gam a ukte, thuneihna, hih leitung khuamial vangliatna leh kha gilo galkapte hi (Efe. 6:12) ci-in na gen a, tua do a zawhna dingin Pasian galvan namkim zong na gelh hi (n. 14). Peter in, galpa Dawimangpa, a hawk buabua humpinelkai bangin nek ding zongin vak kawikawi (1 Pet. 5:8) ci hi.\nI taisan dingte i taisan theihlohna bang hang? I delh dingte i delh theihlohna bang hang? Do kei leh tuate hangin kalsuanna bah thei hi. Do nei lo hi a kithei Khristian i hi kha hiam? Hong do a omom lai-in, do nei lo a i kingaihsut leh hong dote in hong zo ziau ding hi. Baih, nuam, lawphuai, meet, thupi leh lungkim den a kalsuan ding i kisak khak leh kikhial ding hi.\nNuntakna tunna kongpi pen neu a, lampi kawciik leh mi tawmcik bek lut uh ahihna Jesu in gen hi (Mat. 7:14). Nuam i sak, a lawphuai leh baih lam sangin, zo thei ding a do kisam a, zawh theihna in pilna-siamna, sum le pai, mithupi leh na dang tampi sangin, Pasian tungah kinga a, amah upna tawh kalsuan ding kisam hi.\nPasian Mipa aw – Nuntak Tawntungna Lenkip In\nPasian sapna tawh, mipi maia kipulakna a neihsa, a tawntung nuntakna lenkip dingin Paul in Timoti thu pia hi. Hih munah, Sawltak Paul in tawntung nuntakna pen mihing hanciamna tawh kinei thei, cih lam a ngennop hi lo hi. Khris a nuntakna pen Khristian khempeuh aa, nung cianga neih pan ding zong hi loin, tuhun mahmah ading ahi hi (2 Kor. 4:10-12). Tua pen Khris sunga nuntakna, nuntakna thak ahi hi (2 Kor. 5:17).\nNuntak tawntungna lenkip dingin tua nuntak tawntungna i nei mah hiam? Ei leh ei kisittel ni (2 Kor. 13:5). Nei khin, mipite maiah bataizna leh tecipanna tungtawna kipulakna khawng neisa i hih leh tua i kipulakna pen phawkden a, letkip ding ahi hi.\nSawltak Paul in Efesa 4 sungah picing ding, tuihual in a lapsuk a laptoh, thuhilhna khatpeuh in a mut kawikawi naungekte hi nawn lo a picing dingin gen hi. Korin khua mite tungah an tak ne thei lo uh ahih manin, nawizu pia ahihna thu gen a (1 Kor. 3:2), Hebru laigelhpa in, Hebru mite pen siate suaka, mite a hilh ding uh hun hi ta napi, amau mahmah Pasian thu thutak bulpite hilh kisam lailai ahihna uh, antak hi loin nawizu kisam ahihna leh nawizu tawh kivak naungek ahihna thu uh gelh hi (Heb. 5:11-14).\nZomite i Khristianna enkik lehang, bangci bang Khistian i hi uh hiam? Nuntak tawntungna nei khin, minam banga kum za val Pasian hoihna ciam khin hi napi, naungek banga nawizu a kisamdente hi mai lo i hi hiam? Mite thutak hilh a, sia a suak thei dingte i hih laitakin, an tak ne thei lo, nawizu tawh kivaak a kisamden, Pasian thu, thutak hong hilh ding mi kisamden lai hi lo i hiam? Thu neu cikcik khawngah hoisuk, hoito, kip lo a ling pah damdamte hi mai lo i hiam? Kivelcian thakin, kip takin i neih nuntak tawntungna lenkip ni.\nI nuntak tawntungna kip lo, kho lo ahih manin Sawltak Paul in Korin khua mite a mawhsakna, pawl kikhenna mah bangin Zomite kikhenkhen toto ding maw… Jesu sunga kip ding sangin, Paul pawl, Apollo pawl cih peuh tawh bangtan vei buai ding i hiam?\nMinambup banga Zomite i khantoh theihlohna, Pasian thu ah i picin theihlohna, i kipumkhat theihlohna pen a hoih lam ahih hangin kikhel nuam lo – taisan dingte taisan ngam lo, taisan zo lo; delh dingte delh nuam lo, do ding thei lo a ei le ei kidodo; letkip ding tak nei lo ahkl lenkip lo a, a kip lo ding kihuatna, kielna, kisimmawhna, zu le sate lenkip zawsop!\nKumpi gam nopna leh thupina khempeuh Moses in a minamte ading nusia ngam a, numei pasal thangtatna Joseph in taisan hi. Thupha ngah a, minam thupi suakna dingin Abram in a gam a lei, a innkuanpihte taisan a, Pasian hehna pan si lo-a a suahtak theihna dingun Lot leh a innkuante in Sodom khua taisan uh hi. A tunga i gente banah, taisan ding bang teng na nei hiam?\nHaksa mah leh Sawltak Pual leh nungzui masate in taisan a neih mah bangun, Pasian ciamsa munte delh uh a, Pasian thu tawh kituakin kalsuanin nakpi takin hanciam uh hi. Upna lama pupite in gam, a muh nailoh uh, nungkik theihna ding hun nei hi mah leh delh uh hi (Heb. 11:10,15,16). Neih khit cih om lo, Pasian deihna banga – thumaanna, pasian-mina, upna, itna, sianthona, thuakzawhna, lungnemna cihte i delh den ding kisam hi.\nHun masa a Pasian mite in upna galdona hoih a do manun tuhun Khristiante in hamphatna leh etteh ding tampi kinei hi. Sawltak Paul hoh-in, “Galdona hoih do khinin, taikidemna ka tai zo a, upna ka kemcing zo hi” (2 Tim. 4:7) ci tanghial hi. Amah banah thu-um masate in haksatna a tuak lo hi zenzen lo a, Pasian tawh dokhawm, thuakkhawm uh ahih manin tuni dong ciang a min uh kilo den hi.\nJoseph kip takin ding a, a thuaklawh hangin thupha ngah hi. Daniel leh a lawmte in a upna uh lenkip ahih manin amau tungtawnin Pasian thupina kimu hi. “Khristianna pen martarte sisan pana hong pokhia hi” cih bangin Khristian masate in upna kip takin lenin, nuntakpihin sihpih uh hi. Polycarp, Khris nungzui ahihna hanga a kihallup ding ciangin a upna nial a, suakta dingin kunh uh hi. Ahi zongin Palycarp in, “Kum 86 sung a na ka sem a, ahi zongin kei tungah hong khial ngei lo hi. Bangci bangin ka Kumpi leh Honpa nial thei ding ka hi hiam?” ciin dawng a, tua manin mei tawh kihal-in si hi.\nLampi nih om hi – khantohna leh kiamsukna ahkl thupha leh hamsiatna! Koi teelzaw ding?\nMimal, innkuan, pawlpi, minam banga khangto a, Pasian maipha ngah a, Pasian lamah picingzaw sema kalsuan a, lawhcinna, lungdamna, lungkimna i ngah theihna dingin – i taisan ding, i delh ding, i do ding, i letkip dingte theician a, taisan, delh, do lenkip ngam/thei dingin Pasian in i tan ciat ah hih thute tungtawnin thathak hong guanin thupha hong pia ta hen. T. Sawmlian\nPrevious: ZIUSA Genvai lut nuamte theihsakna (January 2021)\nNext: ZIUSA: Lungdambawl leh kumthak 2021 thupuak